Sufrituta, baina aurrera

Espainiak izerdia bota behar izan du Frantziari irabazteko, baina lortu du, eta Portugalen aurka ariko da finalerdietanXabi Alonsok sartu ditu partidako bi golak, bat, hasi eta berehala, eta bestea, amaieran

Gola: 1-0: Xabi Alonsok (19. min. ); 2-0: Xabi Alonsok penaltiz (91. min.) Epailea: Nicola Rizzoli (Italia). Txartel horiak: Espainiako Sergio Ramosi; eta Frantziako Cabayeri. Bestelakoak: 50.000 ikusle inguru Donetskeko Donbass Arena estadioan (Ukraina).

Espainiak irabazi ditu jokatu diren azken bi txapelketak: 2008an, Eurokopa, eta 2010ean, Munduko Kopa. Ez da harritzekoa, beraz, selekzio askok hura hartu izana eredutzat. Frantzia izan da horietako bat. Laurent Blancek Espainiako selekzioa izan du ispilu orain bi urte, Hegoafrikako Munduko Kopako hondamenaren bueltan Frantzia zuzentzeko ardura hartu zuenetik. Haren aginduetara, Frantziak Espainia bezala izan nahi izan du, hark bezala aurrean presioa egin aurkariari, hark bezala eduki baloia, hark bezala mugitu, batetik bestera, zentzuz, eta aukera izanez gero, azkar jo erasora.

Atzo izan zuen Blancek aukera lehen aldiz ispiluan begiratzeko, eta antzekotasunak adina gabezia ikusi zituen. Haren zoritxarrerako, gabeziek erabaki zuen partida. Alferrik izan zen zenbait unetan Eurokopa iritsi aurretik eta lehen bi partidetan ikusi zen talde batu eta oldarkor hura berriz azaltzea. Berriz maleta egin eta etxera itzuli behar. Azken bi txapelketetan baino beranduago, bai, hobeto jokatuta, ere bai, baina nahi baino lehenago, eta berriz ere burumakur, harengandik espero zen maila eman ezinik.

Talde batek eman dio errematea Frantziari, selekzioa baino gehiago, taldea baita Espainia. Vicente del Bosque hautatzaileak jokalari multzo ezin batuagoa du esku artean. Jokalari horiek urteak daramatzate elkarrekin jokatzen, eta hori abantaila handia da, ia buruz jokatzen baitute. Datu bat: atzo jokatu zuten hamalau jokalarietatik hamabi aritu ziren Espainiak jokatu eta irabazitako azken bi finaletakoren batean. Arbeloa eta Jordi Alba defentsako bi hegalekoak dira salbuespenak. Arbeloa, halere, aulkian egon zen bi final horietan. Ez da arrotza jokalari multzo horretan. Antzik ez Frantziarekin alderatuta: atzo jokatu zuten hamalau jokalarietatik zortzi ari ziren lehen aldiz txapelketa bat jokatzen: Rami, Koscielny, Clichy, Debuchy, Cabaye, M'Vila, Menez eta Giroud. Beraz, talde erdia baino gehiago zen eskarmenturik gabekoa. Alde handia da. Horrek ere izango zuen ondoriorik atzo.

Elkarrekin jokatzeak lagundu egiten du, noski. Baina horrekin ez dago dena eginda. Ondo jokatu behar da, txakalaldiak saihestu, eta eraginkorra izan. Eta Espainia hiruak egin ditu oraingoz Eurokopa honetan: ondo jokatu du, ez du txakalaldi nabarmenik izan, eta eraginkorra izan da ate aurrean. Azken bi txapelketekin alderatuz, bere jokoak behera egin du, baina ez nahikoa inork hura gainditzeko adina. Estu hartzeko bai, baina hortik Espainiari irabaztea puska bat dago.

Frantziaren gogoa

Frantziak ere estu hartu zuen atzo Espainia. Blancek taktika aldatu zuen, eta atzealdea zaintzera mugatu zen partida hasieran. Alferrik. 20. minuturako 1-0 zen aurretik Espainia. Iniestak Jordi Albari pase bikaina eman zion, hark erdiratu egin zuen, eta Xabi Alonsok gola sartu.

Espainia saiatu zen bigarren gola sartu eta neurketa erabakita uzten. Frantzia izan zen, ordea, arrisku gehien sortu zuena. Saririk gabeko arriskua hori bai. Hori gutxi balitz bezala, partida amaitzear zela epaileak penaltia adierazi zuen Espainiaren alde. Xabi Alonsok hartu zuen baloia, eta berak jaurti zuen penaltia. Ez zuen huts egin. Bigarren gola Real Madrileko erdilari tolosarrarentzat. Espainiarekin 100. partida jokatu zuen atzo Xabi Alonsok, eta ezin hobeto ospatu zuen, bi gol sartuta. Hamabost gol sartu ditu dagoeneko. Neurketa amaieran poza jokalari espainiarren artean. Garaipenak finalerdietarako txartela eman die. Datorren asteazkenean jokatuko dute finalerdia, berriro Donetsken (Ukraina), Portugalen aurka.


Beat-eroak, gazte txokoetan euskara eta rap musika uztartzeko gonbitea

Legazpiko Nerabeentzako Zerbitzua eta Urretxu-Zumarragako Gazte-bidean gaztelekua Beat-eroak proiektu pilotua ari dira lantzen azken asteotan. Foru Aldundiaren babesarekin ari dira lanean, Iametza komunikazio enpresaren laguntza teknikoarekin. Musika, euskara eta gazteak dira proiektuaren ardatzak.

Rap musikaren bitartez, gazteekin euskara zeharka eta era dibertigarrian lantzea da Beat-eroak proiektuaren helburua. Legazpiko eta Urretxu-Zumarragako gazteentzako zerbitzuetan proiektu pilotua landu ondoren ateratzen diren emaitzetan oinarrituta, etorkizunean Beat-eroak Gipuzkoako gazteleku edo gaztetxoko gehiagotara zabaltzea da foru aldundiaren Gazteria sailaren nahia.

Legazpin, Eit Point

Legazpiko Nerabeentzako Zerbitzuan pasa den urtarrilean hasi ziren lanean Beat-eroak proiektua eta helburuak gazteei aurkezteko eta taldea osatzeko. Lehen lan horien emaitza proiektuan parte hartzeko interesa agertu duen Eit Point taldearen sorrera da, 12 urteko zortzi neskaz osatutakoa.

Eit Point taldeko gaztetxoak ostiral arratsaldeetan elkartzen dira Gazte-txokoan, proiekturako aukeratu duten berdintasunaren gaia lantzeko. Datozen egunetan rap doinuen erritmoa aukeratuko dute, eta zabaldu nahi duten mezuen inguruan hausnartu behar dute.

Musika eta mezua aukeratuta, abesti bat sortuko dute, eta horretan Telmo Trenor rap munduan aritutako Donostiako beat-maker musikari ezagunetarikoaren laguntza izango dute. Prozesuan zehar grabatutako irudiekin bideoklip bat ere osatuko dute.

Gurasoak ere inplikatu nahi dituzte proiektuan, eta Legazpiko Nerabe Zerbitzuko arduradunek bilera egingo dute gaur 18:30ean Gazte-txokoan, proiektuan parte hartzen ari diren nesken familiekin. Proiektuari buruzko xehetasunak ematea da helburua.

Gazte-bidean ere martxan

Urretxu-Zumarragako Gazte-bidean zerbitzuan ere sortu da Beat-eroak proiekturako talde bat, bi herrietako bi neskaz eta bi mutilez osatutakoa. DHHko 2. eta 3. mailako ikasleak dira.

Gaia ere aukeratuta dute: gazteak izateagatik jasan behar duguna. Horren inguruko esaldiak, hitzak eta esamoldeak ere prest dituzte dagoeneko, baita rap erritmoa aukeratuta ere. Material horretatik abiatuta, rap abestiarentzako poesia edo hitzak osatuko dituzte asteburuan. Erronka txiki bat ere ezarri dute sortuko den abesti horretarako, bigarren talde batekin elkarrizketa bat osatu nahi dutelako. Talde hori pertsona helduez edo gurasoez osatuta egotean datza erronka. Behin abestia sortuta, Telmo Trenorren lana etorriko da, Legazpin bezala, eta martxoaren erdi aldean bideokliparen grabazioa egin nahi dute.

Gazte-bidean zerbitzuko arduradunak pozik daude proiektuak izan duen harrerarekin, «gazteen artean euskararen erabilera modernoagoak zabalduta, erabilera bera handitzea posible dela uste dugu».


'Euskara ibiltaria' erakusketa, Nafarroako Parlamentuan zabalik

Urriaren 31 bitartean egongo da zabalik. Orain arte 'Euskara Ibiltaria'ren lau edizio egin ditu Euskaltzaindiak, Beasainen, Portugaleten, Bilbon eta Baionan.

'Euskararen Herri Hizkeren Atlasa' (EHHA) egitasmoa oinarritzat duen erakusketa zabalik dago Nafarroako Parlamentuan. Urriaren 31 bitartean egongo da zabalik, eta Laboral Kutxaren babesa jaso du, Euskaltzaindiak agiri batean azaldu duenez.

'Euskara ibiltaria'ren helburu nagusia da erakustea hizkuntzak tradizioz bizi izan den lurralde osoan nolako formak hartzen dituen, mapen eta irudien bidez.

Bestelako helburuak ere badira: Atlas linguistiko bat zer den azaldu; 80ko hamarkadan abian jarri zen 'Euskararen Herri Hizkeren Atlasa' egitasmoaren historia aipatu; Atlasa lantzeko erabilitako metodologia, materialak eta bestelakoak ezagutarazi; euskalki eta hizkeren alorrean euskarak duen aberastasuna ikastetxe, euskaltegi eta bestelakoetako ikasle eta irakasleei ezagutzera eman; eta, bide batez, Euskaltzaindiak gaur egun eskaintzen dituen baliabideak eta materialak ezagutarazi, EHHA bera oinarritzat hartuta.

Gainera, erakusketa berri honetan interes berezia eman zaie Nafarroan agertzen diren fenomeno linguistikoei. Orain arte ‘Euskara Ibiltaria’ren lau edizio egin ditu Euskaltzaindiak, Beasainen, Portugaleten, Bilbon eta Baionan.


Makina bat sakandar industriaren defentsan

LAB sindikatuak deituta larunbatean ehunka sakandar bildu ziren Altsasun, ibarreko "industriaren defentsa" egiteko. LAB-ek adierazi zuenez, "gure industria-ehuna jasaten ari den kaltea jasanezina da eta kalte honen sintomak aspaldian ditugu mahai gainean". LAB-etik adierazi zutenez, "gure apustua eta gure eskaintza gure eskubideen aldeko borroka da".Sindikatu abertzaleak Nafarroako Lurralde Estrategiak ibarrari ezartzen dion "zerbitzu paperaren" kontra azaldu zen. Horren aurrean, "eskualde ikuspegi integral batetik erantzuteko" eskaera egin zuen. Hori dela eta, "Sakanako udalei, agente sozial eta politikoei euren proposamenak mahai gainean jartzera exijitzen diegu. Hori baita egoera honi epe luzeko irtenbidea bilatzeko modu bakarra".Nafarroako Gobernuari kaleratzeak dituen enplegu erregulazio espedienterik ez onartzeko eskatu zion LAB-ek. Azkenik, "aldaketa politikoa eta sozialaren aldeko konpromisoa" berretsi zuen LAB-ek.


Haurren dantza ikuskizuna Latxartegin

Sustraiak taldeko haurrek erakustaldia egingo dute bihar Latxartegi aretoan, 18:00etatik aurrera. Iazkoan ez bezala, ohiko egutegia berreskuratu dute aurtengoan. Aurreko urtean beranduago egin zuten haurren jaialdia eta helduenarekin bateratu, «gure dantzari askok selektibitate azterketa zuten eta helduen jaialdia aurreratu genuen eta biak elkarrekin egin genituen», azaldu du taldeko kide Jon Dorronsorok.

Oraingoan ez dute halako trabarik izan eta bi jaialdiak egingo dituzte. Helduena maiatzaren 25ean izango dela aurreratu du Dorronsorok, «orduan ere haurrak aterako dira oholtzara».

Biharko haurren gurasoek, ikasturtea aurrera doan honetan, orain artean ikasi dutena ikusi dezaten antolatu ohi dute. Eskainiko dituzten dantzak urritik hona ikasitakoak dira, «ikasturtea ez da amaitu eta hasi berri dira dantza batzuk ikasten».

Dantzari gehienak neskatilak izango diren arren, Dorronsoro pozik agertu da aurtengo ikasturtean taldean duten mutil kopuruarekin, «Inauterietako konpartsa egin ondoren hiru-bat mutil batu zaizkigu».

Lau taldetan banatuta daude Sustraiak dantza taldeko haurrak. Talde bakoitzak lau dantza egingo ditu biharkoan, zaharrenetatik hasi eta gaztetxoenetara lehenengo eta, Markel Garmendiak zortziko bat dantzatu ondoren, bigarren atalean alderantziz egingo dute: lehenengo gaztetxoenak eta gero zaharrenak.

«Gehienak Gipuzkoako dantzak izango dira, baina Euskal Herriko beste lurraldeetakoak ere izango dira», azaldu du Dorronsorok. Goiz Deia taldeko txistulariak bidelagun izango dituzte.

Kapela eta larrain dantzak

Bigarren astea da Sustraiak dantza taldeko egoitzan maiatzeko Santikutz jaietarako kapela eta larrain dantzaren entseguak egiten ari direla. Ohiko jendea dabil aurtengoan ere, baina urtero legazpiar berriak biltzen dira entseguetara, «bost-bat lagun hasi dira eta Aste Santuko oporren ondoren gehiago etorriko direla badakigu», Dorronsorok gogoratu du, bide batez, entseguak irekiak direla.

Haurren jaialdia dela eta, biharkoan ez da entsegurik egongo. 1995ean hasi ziren Sustraiak dantza taldekoak kapela eta larrain dantzak legazpiarrei erakusten eta 1991n inauterietako konpartsen entseguak egiten. «Gure xedea Legazpiko dantzak berreskuratzea da eta dantzak, dantzarienak soilik ez, guztionak direla zabaltzea ere bai».


19. Korrika: Oiartzungo ordutegi zehatza

Orotara, 18 lekuko aldaketa izango dira herrian

Jada ezagutzen da Oiartzunen Korrikak izango duen ordutegi zehatza hilaren 21ean (larunbatean). 12:19an sartuko da Errenteriatik herrira, eta azken lekukoa Gurutzen hartuko dute oiartzuarrek, 13:04an, Irun aldera joateko. Honakoak dira xehetasunak:

12:19an, Fanderiako biribilgunean hartuko dute lekukoa oiartzuarrek. Bidebitarte sagardotegian hartuko dute bigarren lekukoa.

12:23an, Saltoki enpresaren parean hirugarren lekukoa, ondoren Saizar lantegi aldera joateko, han hartuko dutelako laugarrena.

12:28an, Intxixu erretegiaren parean bosgarren lekukoa, eta Ibarreren hasieran, seigarrena.

12:33an, Ibarren ondorengo baserrian zazpigarren lekukoa.

12:37an, Kamiyo baserrian zortzigarren lekukoa.

12:43an, bidegorriko bidegurutzean hurrengo lekukoa (bederatzigarrena). Hamargarrena, kiroldegiko sarreran.

12:48an, Haurtzaindegi zaharraren parean jasoko dute hamaikagarren txandakoek lekukoa, eta hurrengoa, Landetxeko parkinaren sarreran.

12:53an, Doneztebe plazan zain egongo dira lekukoa hartzeko (13.a). Izagirretarren etxearen parean emango dute hamalaugarrena.

12:58an, Sein baserriaren parean egongo dira hamabosgarrena hartzeko prest. Ondoren, hurrengoak Trekurako bidegurutzean, eta aurrerago erortzear dagoen baserriaren parean jasoko dituzte.

13:04an, Bizardia elkartearen parean (Gurutzeko kaskoan) jasoko emango diote elkarri lekukoa, hemezortzigarrenez, oiartzuarrek. Irun aldera hartuko du bidea orduan Korrikak.


Enplegua topatzeko ikastaroa apirila amaieran eta maiatza hasieran

Lan bila dabiltzan aiar eta oriotarrentzat orientazio saioak eskainiko ditu Urola Kostako Elkarteak.

Urola Kostako Udal Elkarteak laneko eta autoenpleguko orientazio zerbitzua eskaintzen jarraituko du (orientazioa eta laguntza banan-banan nahiz taldeka), Lanbide-Euskal Enplegu Zerbitzuaren eta Europako Gizarte Funtsaren EAEko 2014-2020 EGIF Programa Operatiboaren finantzaketarekin.

Zerbitzu horren helburua da langabezian dauden pertsonei lana bilatzen laguntzea, lana dutenei hobetzen laguntzea eta enpresa bat sortzeko asmoa dutenei laguntza eta aholkularitza ematea, banan-banan nahiz taldeka.

Lana bilatzeko orientazioa

Lan bila dabilen bailarako (Aia, Getaria, Orio, Zarautz eta Zumaiako) edozein herritarrek erabil dezake Orientazio Zerbitzua.

Lan bila dabilen pertsonari edo lana hobetu nahi duenari laguntza pertsonalizatua emango zaio. Bere profilaren arabera, lana bilatzeko prozesua eta urratsak antolatzen laguntzen zaio, lana era planifikatuan bilatzeko. Honako zerbitzuak daude eskura:

Banakako arreta eta laguntza enplegua lortzeko ibilbide pertsonalizatuan

Enpleguari buruzko informazio eta aholkularitza

Curriculum pertsonalizatua egiteko aholkularitza eta informazioa

Enplegua modu aktiboan bilatzeko teknikak erabiltzeko

Lanbideko eskaera/datuak eguneratzeko zerbitzua

Informazio gehiago jasotzeko edo hitzordua hartzeko:

Lanerako Orientazioa

Tel. 943890808

lanpoltsa@urolakosta.eus

Taldeko ikastaroak

Hilero ikastaroak eta taldeko saioak antolatu eta eskainiko ditugu, lana bilatzearekin edota hobetzearekin zerikusia duten gaiak eta trebetasunak lantzeko. Ikastaroak doakoak dira eta 3 orduko iraupena dute. Apirila eta maiatzean ikastaro hauek egingo ditugu:

CURRICULUMA HODEIAN: Plataforma berriak nola funtzionatzen duten eta zertarako balio duten aztertuko duzu.

Data: apirilak 27 (9:30-12:30); Hizkuntza: gaztelania

LAN ELKARRIZKETA: Lan-elkarrizketa entrenatuko duzu

Data: maiatzak 11 (9:30-12:30); Hizkuntza: euskara

ALDI BATERAKO LANERAKO ENPRESETAN IZENA EMAN (ABLE): Aldi baterako lanerako enpresei buruzko informazioa landuko duzu eta webguneetan izena emateko garaian kontuan hartu beharreko hainbat irizpide aztertu eta landuko dituzu

Data: maiatzak 25 (9:30-12:30); Hizkuntza: gaztelania

Autoenplegurako orientazioa (enpresa bat sortzeko laguntza)

Enpresa bat sortzeko ideia buruan darabilten pertsonei laguntza eta aholkularitza pertsonalizatua eskaintzen zaie, enpresa ideia aztertu eta martxan jartzeko. Zerbitzu horretara datorren pertsonak bere enpresa edo negozio ideia aztertu eta enpresa-plana egiteko tresna eta ezagupenak jasoko ditu (banan-banan edo eta taldean).

Informazio gehiago jasotzeko edo hitzordua hartzeko:

Enpresa Sustapeneko Zerbitzua

Tel. 943890808

enpresasustapena@urolakosta.eus


Txokotoko bestak ortziraletik igandera ospatuko dituzte

Ortziralean Baztan zopak izanen dituzte eta larunbat eguerdian zikiro jatea eginen dute.

Ortzirale ilunabarretik igandera hainbat ekitaldi izanen dituzte Txokoton.

IRAILAK 6, ORTZIRALEA

19:00etako txupinazoaren ondotik, konpartsekin itzulia eginen dute. 20:00etan Baztan zopak jateko bilduko dira. 21:00etan, mutil-dantzak eta mutxikoak dantzatuko dituzte. 23:30ean Azukre Beltxaranak taldearen emanaldia izanen da.

IRAILAK 7, LARUNBATA

11:00etako konpartsen itzuliarekin hasiko dute eguna. 14:00etan zikiro jatea izanen dute (euria bada trinketean). Ondotik, txaranga-poteoan ibiliko dira. 16:30ean haurrendako puzgarriak eta 17:00etan ginkana izanen dituzte. 19:30etik 21:00etara eta 00:00etatik 03:00etara Oharkabek girotuko ditu bazterrak.

IRAILAK 8, IGANDEA

11:00etatik 14:00etara puzgarriak paratuko dituzte igerilekuan. 12:30ean mokadutxoak eskainiko dituzte. Akitzeko, 16:00etan mus txapelketa jokatuko dute.


Atzo Buruntzaldeko pilota festa egin zen. Usurbildarrek hiru partidatik hirurak irabazi zituzten, "baina, ederrena, goiz eder bat pasa dugula. Aupa Usurbilgo pilotalariak", testuarekin argazki hau igorri digute.

Atzo Buruntzaldeko pilota festa egin zen. Usurbildarrek hiru partidatik hirurak irabazi zituzten, "baina, ederrena, goiz eder bat pasa dugula. Aupa Usurbilgo pilotalariak", testuarekin argazki hau igorri digute.


Gernikan gertatutakoa aitortzeko eskatuko dute Espainiako senatuan

“84 urte pasatu dira eta oraindik orain Espainiak ez du aitortu Gernikan gertatutakoa”. EH Bildu-Esquerra Republicana talde parlamentarioaren senatari Gorka Elejabarrietak galdegingo du Espainiako Gobernuak Gernikako bonbardaketan izan zuen erantzukizuna onartu dezala modu ofizialean. “Bonbardaketan parte hartu zuten beste bi estatuek, Alemaniak eta italiak, egin dute. Alemanian, Berlinen, badago Gernika izeneko plaza, eta Espainian, aldiz, oraindik ere bertsio ofiziala da euskaldunek erre zutela Gernika”, gaineratu du.

84 urte igarota, gertatutakoa aitortzeko garaia dela uste du EH Bilduren senatariak. “Aste honetan, gainera, badira bi geratakari erakusten dutenak oraindik gaurkotasun handiko gaia dela. Batetik, aste honetan AEBek erabaki dute Armeniako genozidioa aitortzea. Joe Biden presidenteak onartu egin du aspaldi gertatutako genozioa, eta horrek erakusten du sekula ez dela berandu. Bestetik, faxismoaren igoera handia ikusi dugu estatuan eta Europan. Beraz, uste dugu gaurkotasun handiko gaia dela”. Zor historikoa ere badela esan du Elejabarrietak, “Gernikarekin eta Euskal Herriarekin”.

Orain du aukera. Trantsizio demokratikoa eman geroztik presidente askok gertatutakoa aitortzeko aukera eduki dutela esan du, “eta aukera galdu ere. Espero dezagun presidente hau izatea aukera baliatzen duena. Argi dago denbora kontua dela, noizbait Espiniako Gobernua zuzenduko duen presidenteren batek egingo du”. Etorkizun hobea eraikitzeko iragana ez ahaztea beharrezkoa dela esan du EH Bilduren senatariak: “Gertatutakoa ezagutzeko ezinbestekoa da aitorpena”.


Berango Kantarik lehenengo urteurrena ospatuko du

Martxoaren 24an ospatuko da Berango Kantari egitasmoaren lehenengo urteurrena. Helburua da, kantatzeaz gainera, udalerriko adin denetako bizilagunak batzea eta elkar ezagutzea.

Kalean abesteko ohitura berreskuratzeko saiakera egin zuten hainbat auzokidek 2017ko martxoan. Orduantxe hasi zen Berango Kantari egitasmoaren ibilbidea, eta indarrez beteta ibili da urte osoan. Hainbat alditan elkartu dira, normalean hileko azken barikuetan, udalerriko erdigunea eta auzoak kantuz alaitzeko.

Jaialdia poteo girotuagaz hasiko da, eguerdiko 13:00etan. Jarraian, 14:30ean, umeentzako bazkaria hasiko da, eta helduentzakoa 15:30ean. Bazkarirako tiketek hamar euro balio dute helduentzat, eta umeentzat doakoak dira; salgai daude Frontoi eta Nebarrebak tabernetan. Azken ekitaldia arrastiko 19:30ean hasiko da: Taberna Ibiltaria taldearen laguntzaz herrian zehar ibiliko dira parte hartzaileak.

Hona hemen ekitaldia iragartzeko egin duten bideoa: https://www.facebook.com/220150355160485/videos/340376569804529/


Antzuolako kirolari onena bozkatzeko azken eguna, urtarrilak 20 izango da

Debagoieneko Mankomunitateak bailarako Kirol Sariak antolatu ditu, bertan Debagoieneko kirolari onena sarituko delarik. Aurretik, ordea, Antzuolakoa aukeratuko da. Horretarako, hainbat hautagai daude eta bozkatzeko azken eguna, urtarrilak 20 izango da.

Hautagaiak

Manex Balerdi, Galeano ahizpak eta Aitor Mendizabal pilotariak, Jon Baleztena eta Aimar eta Ekain Larrea korrikalariak, Manu Castro eta Jon Larrea, bizikleta jaitsierakoak, Uxue Iparragirre, Peru Rodriguez eta Ibai Zabalo futbolariak, Aritz Kortabarria txirrindularia eta Alaitz Urkiola rally gidaria dira hautagaiak.

Botoa emateko prozedura

Botoa emateko, udaletxeko arkupetan dauden orriak bete beharko dira. Orri bakoitzean hiru kirolarien izena adierazi behar da eta bakoitzak orri bakarra bete dezake. Horretarako azken eguna urtarrilak 20 izango da. Bozkatzen duten guztion artean, bi pertsonendako asteburuko egonaldi-pakete bat zozketatuko da.


«Uruguaik txapelketa handia egin dezake, garai batean bezala»

Itxaropentsu dago Martin Lasarte Realeko entrenatzaile ohia bere selekzioarekin, jokalari gazte abilak gehitu baitzaizkie zelai erdian Muslera, Godin, Suarez eta Cavani beteranoei.


Xabat Otxotorena bikain Laudion, Euskal Bizikletako ateetan

Xabat Otxotorena txirrindulari hernaniarrak eginahalak egin zituen joan den igandean Laudion, eta 14garren postuan sailkatu zen. Etapa hasieratik oso aktibo ibili zen hernaniarra eta etapako lehen ihesaldian eta azken ihesaldi onean sartzea lortu zuen. Irabazle Andalucia-Paul Versan taldeko Jaume Rovira gelditu zen eta Xabat Otxotorena minutu eta 38 segundora sartu zen, beste lau txirrindularirekin batean. Laudiokoa ez da Pro-Tour ligako lasterketa, baina, Pro-Tourreko Euskaltel-Euskadi eta Saunier Duval taldeek hartu dute parte, besteak beste. Euskal Bizikleta bihartik Bihar hasi eta igandera arte Euskal Bizikleta izango da Euskal Herriko errepideetan, eta Xabat Otxotorenak hartuko du parte Orbea taldearekin. Bost egun eta sei etapa izango dira (ostegunekoak bi sektore ditu) eta izen haundiak izango dira tartean, Pro-Tourreko taldeetakoak asko: Haimar Zubeldia, Joseba Beloki, Igor Astarloa, David Etxeberria eta abar luze bat. Xabat Otxotorenarentzat eta Orbea talde guztiarentzat urteko lasterketarik garrantzitsuenetakoa izango da eta badirudi formaz ondo dijoala.


Irati, baso politikaren beste muturrean

Europako pagadirik handiena eta jatorrizko basorik handienetako bat dago Iratin. Egurretarako beti ustiatu bada ere, ez du galdu ez osasunik eta ez aniztasunik. Ez da arrisku faltan, ordea, klima aldaketa kalte egiten ari baitzaio jadanik.


Bi dira Martzillako (Nafarroa) auto-istripuan hildakoak

Hasiera batean autoko bidaiarietako bat bakarrik hil da, gidaria ospitalera larri eraman dutelarik. Gero, ordea, hil egin da hori ere AP-15 errepidean, Zaragozako noranzkoan.

Auto-istripu larria izan dau gaur goizean AP-15 errepidean, Martziilla parean (Nafarroa). Autoan zihoazen bi bidaiariak hil egin dira istripuaren ondorioz.

Hasiera batean autoko bidaiarietako bat bakarrik hil da, gidaria ospitalera larri eraman dutelarik. Gero, ordea, hil egin da azken hori ere AP-15 errepidean, Zaragozako noranzkoan, izan duen istripuak eragindako zauriengatik. Ezbeharra 07:00etan gertatu da oraindik argitzeke dauden arrazoiak medio.

Mariezkurrena S.L. enpresako Mitsubishi markako 4x4 autoa errepidetik irten eta irauli egin da.

Autoan zihoazen 40 urteko gizon biak (bat Leitzako herritarra) harrapatuta geratu dira eta Nafarroako Suhiltzaileek atera behar izan dituzte bertatik. Auto gidaria larri eraman dute Nafarroako Ospitalera, eta bertan hil egin da.


Txetxu Urbietaren saioa, Azkoititik

Larunbatean, urriaren 21ean, Azkoitiko Kontzejupetik egingo dute Euskadi Irratiko 'Hiru Erregeen Mahaia' kirol saioa, 'Jokin Ormaetxea Saria'-ren II. ekitaldia aitzakia hartuta.

Txetxu Urbieta kazetari azpeitiarrak gidatzen duen saioa Azkoitian egitearen arrazoia "'Jokin Ormaetxea Saria' indartu nahi izatea eta irratsaioa jendearen aurrean egitea" dira. 16:00etan hasita, lau orduren bueltan, irratiko programa bat nola egiten den ikusteko aukera izango dute larunbatean Azkoitiko Kontzejupera joaten direnek.

'Jokin Ormaetxea Saria' Euskal Herrian egiten diren lasterketetako txirrindulari euskaldunen sailkapenaren arabera erabakitzen da. Iaz, Aitor Osa txirrindulari itziartarrak jaso zuen saria. Aurten, berriz, Koldo Gil Saunier Duval taldeko txirrindulariak jasoko du. Sari-ematea 18:00etan izango da, eta bertan txirrindulari ugari bilduko dira. Txirrindularitzaz gain, beste hainbat gai jorratuko dituzte larunbateko saioan. "Jorge Oteizaren 'Zazpi frontoien' egitasmoaz, Azkoitiko pilota profesionalaren egoeraz eta Epsilon Euskadi eta Bat Formularen inguruan" hitz egingo dute besteak beste. Horretaz gain, irratsaioko kolaboratzaileek Atano XIII.aren aurka pilotan jokatuko dute. Horien artean izango da Iñaki Elortza kazetari azpeitiarra.


Serafin Ibarrak piztutako txupinagaz hasi dira Markina-Xemeingo Karmen jaiak

Edozein herritan egin modura, Markina-Xemeinen ere jai giroan hasi dituzte Karmen jaiak. Serafin Ibarrak piztu du txupina, urte askoan kirol arloan egindako lanagatik. Alarabi Goiko Portalera ailegatu eta gero, Ibarra udaletxeko balkoira atera da eta jaiak ondo pasatzeko mezua bota du.

[zuzenean ARGAZKI GALERIA IKUSI]

Dena dela, beste hainbat gai ere aipatu nahi izan ditu, errefuxiatuek bizi duten egoera eta euskara, esaterako. “Karmen jaiak gaur hasiko badira ere, gogoan eduki behar ditugu gure egoera berean ez daudenak. Alegia, mundu osoan sufritzen daudenak. Horien artean daude errefuxiatuak eta euskal presoak. Azken horiek, zigor bikoitza bete behar izaten dute: sakabanaketa eta kartzela zigorra. Guk hemen daukagun poz eta alaitasuna heldu dadila mundu osora”.

Markina-Xemein herri euskalduna dela eta euskaldun izaera hori euskaraz berba egiteagatik dela gaineratu du. “Beraz, eduki euskara ahoan!”. Ostean, jaietan errespetuz jokatzeko eskaera egin du, eta jarraian txupina piztu du. “Gogoratu! Jaietan ondo pasatu, eta gogoan eduki elkarrekiko errespetua dela gakoa. Gora Karmen jaiak! Gora Markina-Xemein!”.

[EGITARAUA IKUSI]


Postontzia: Aiztondoko AHTren aurkako taldea

Aiztondoko AHTren aurkako taldeak gutuna helarazi du hedabideetara. Besteak beste, zera salatzen dute: "Ez herritarrek, ez udalek (Zizurkil, Aduna, Andoain), ez dute gaurko ekimenaren berri izan".

Gutuna bere osotasunean:

Zizurkil – Andoain zatiko lehenengo harria

"Aiztondoko AHTren aurkako taldeak, proiektuaz gain, egoera salatu nahi du. Nahiz eta, herritarrek nahiko informazio ez eduki, zabortegiak non izango diren ez jakin, desjabetuak zehazki nortzuk izango diren ez jakin… dagoeneko Zizurkil – Andoain zatiko lehenengo harria jarri dute.

Ez herritarrek, ez udalek ( Zizurkil, Aduna, Andoain), ez dute gaurko ekimenaren berri izan. Bertan ikus daiteke, zer-nola daramaten dena ezkutuan.

Ulertezina egiten da, desjabetzeak burutu gabe daudelarik, lanak hasitzat jotzea. Momentu honetan, zabortegiak non ezarri aztertzen ari dira. Udalek proposamen berri bat egin diete eta ez dute erantzun zehatzik jaso. Beraz, desjabetuak nortzuk izango liratekeen ezin da jakin.

Jasotzen den informazioa, oso murritza da baina beraien arauen arabera, ez dute zertan gehiago informatu. Zabortegien kasuan, adibidez, ez omen da derrigorrezkoa 50.000 m3 baino txikiagoak direnak proiektuan agertzea. Pentsa; baliteke bihar bertan, Aldaban gertatu zen bezala, edonork bere etxe aurretik egunero 100 kamioi pasatzen ikusi behar izatea! Lotsagabe hutsak dira!

Honi guztiari, pil-pilean dagoen gaia gehitu behar zaio, beste hainbaten artean: krisia. Argi dago, materia ez dela sortu eta deuseztatzen, transformatu baizik. AHTrako dirua bideratzeko, beste eremu batzuetan gutxitu beharra dago. AHT Gelditu! Elkarlanak atera duen txostena ikusi besterik ez da hainbat arlotan egon diren murrizketak ikusteko. Orain artekoa gutxi balitz, gastatzeke dagoena ere ageri da, hau da, % 80ª ( 4188 milioi €). PPko Basagoitiren hitzak ere bat datoz honekin: hiru laurden falta dira egiteko. “Euskal Y”-ren % 20a ( 1047 milioi € ) bakarrik dago egina eta burutua dutela sinestarazi nahi dute. Haste hutsarekin, jendarteari geldi ezina dela helaraztea dute helburu.

Inoiz baino arrazoi gehiago daude AHTri EZETZ esateko.

EZ HEMEN, EZ INON!

AHTrik EZ!"

Aiztondoko AHTren aurkako taldea


Frankismoko hiru ministro ohiren kontra etzi hasiko dira deklaratzen Argentinaren Madrilgo enbaxadan

Rodolfo Martin Villa, Jose Utrera Molina eta Fernando Suarez frankismoan ministro izandakoen kontra deklaratzen hasiko dira etzi. Txiki eta Otaegiren eta Gasteizen 1976ean hil zituzten bost langileen hilketak leporatzen dizkiete, besteak beste.

Argentinak Madrilen daukan enbaxadatik hasiko dira etzi deklaratzen Rodolfo Martin Villa, Jose Utrera Molina eta Fernando Suarez frankismoan ministro izandakoen kontra. Martin Villa Espainiako Harreman Sindikaletarako ministro zen, eta 1976an Gasteizen Poliziak hil zituen bost langileen hilketaren erantzule izatea leporatzen diote; Jose Utrera Molina 1973an Etxebizitza ministro zenari, Salvador Puig Antichen heriotzarena, eta Fernando Suarez 1975ean Lan ministro izandakoari Txiki eta Otaegi, eta FRAPeko hiru kideren fusilamenduarena.

Etzi, lehena deklaratzen, Pablo Mayoral Rueda izango da: FRAPeko kide Humberto Baenaren fusilamendua eskatu zuten kausan prozesatua egon zen. Ondoren Merçona Puig Antich Salvadorren arreba izango da. 1974an hil zuten Bartzelonako espetxean. Pedro Fausto Canalesek bere aitaren hilketaren berri emango du.

Espainiako Gobernuaren oniritziaren zain daude abokatuak, deklarazioei bide egiteko, baina tramitea besterik ez da.


ONCEren zozketak 350.000 euro utzi zituen atzo Bilbon. Alde zaharrean saldu zituzten saritutako hamar kupoiak


Neska gazteek jasaten duten sexu erasoetan jarriko dute batez ere arreta aurten

Azaroak 25 Indarkeria Sexistaren Aurkako Nazioarteko Eguna dela eta, Urola Garaiko Mankomunitateko Berdintasun Sailetik gai honen inguruan bailaran aurrera eramaten ari diren egitasmoak aurkeztu dituzte prentsaurrean. Oihane Zabaleta mankomunitateko lehendakariak eta, Lourdes Ugarte, Jon Altolagirre, Lourdes Lasa eta Begoña Pereira Legazpiko, Urretxuko, Ezkio-Itsasoko eta Zumarragako zinegotziek hartu dute parte agerraldian.

Zabaletak Berdinsareak aurtengo ekitaldirako prestatu duen eta Urola Garaiko Mankomunitateak bere egin duen deklarazio instituzionala irakurri du. Aurten, azaroaren 25aren testuinguruan batez ere «neska gazteek jasaten dituzten sexu-erasoetan» jarri dutela arreta esanez hasi da. Eraso horietako asko «normalizatuta» daudela eta horregatik sarri «identifikatzen zailak» direla gehitu du.

Elkarretaratzeak plazetan

Emakumeenganako indarkeria errotik desagerrarazteko «indarkeria mota guztiak agerian» utzi beharra daude, deklarazioaren arabera. Horregatik, helburu hori lortzeko Urola Garaiko Udal Elkarteak eskualde eta udal mailan «berdintasunaren aldeko eta emakumeenganako indarkeriaren aurkako politika aktibo oso, parte-hartzaile eta koordinatua garatzeko» konpromisoa hartu du. Baita, «horretarako ekimen ezberdinak abiaraztekoa» ere.

Prentsaurrekoan, etzi Legazpiko kultur etxean egingo den Beldur Barik Topaketan parte hartzeko deia luzatu diete bailarako gazteei. Besteak beste, Beldur Barik lehiaketako sari banaketa ere egingo dute bertan 19:00etatik aurrera. Astelehenean, hilak 25, Urretxu-Zumarragako Areizaga-Kalebarrenen eta Legazpiko Euskal Herria plazan 19:00etan egingo diren elkarretaratzeetara ere gonbidatu dituzte herritarrak.


Etxeetan led argiak jartzeko publizitate faltsua banatzen ari dela jakinarazi dute

Kontsumobidek ohartarazi du etxeetan led argiak jartzeko derrigortasunari buruzko publizitate faltsua banatzen ari dela, eta horiek jartzea derrigorrezkoa ez dela jakinarazi du.

Kontsumobidek jakin du enpresa batzuek iragarki-kartelak jarri dituztela atari batzuetan eta, horietan, etxebizitzetako argiak aldatu eta horien ordez led argiak jartzeko derrigortasunaren berri ematen dutela.

Hori dela eta, Nora Abete Kontsumobideko zuzendariak nabarmendu du ez dela derrigorrezkoa etxeetako bonbillak aldatu eta LED argiak jartzea. "Mota horretako argiak eskuratzeak ekar dezakeen gastu ekonomiko garrantzitsua dela eta, horiek jartzea derrigorrezkoa ez dela jakinarazi nahi dizuegu".

Era berean, Kontsumoko Euskal Institutuak zera gogorarazi nahi du: "Etxeetara eginiko bisitetan egiten diren erosketak merkataritza-establezimendutik kanpo egiten diren kontratutzat jotzen dira; beraz, 14 egun dituzu atzera egiteko eskubidea baliatzeko, alegia, produktua itzultzeko, arrazoirik baliatu gabe eta zehapenik jaso gabe".

Erosketa eraginik gabe utziz gero 14 eguneko epean, lotutako finantzaketa-kontratua ere baliogabetzen da, halakorik egonez gero.


Aimar Olaizolak ez du lau eta erdiko txapelketa jokatuko

Pixkan-pixkan hobera egin du eta osatzen ari da. Dena dela, ez da guztiz indarberritu.

Aimar Olaizolak ez du lau eta erdiko txapelketa jokatuko. Adierazi duenez, lesioak hobera egin du baina ez da guztiz indarberritu. Hori horrela, zaintzea erabaki du, binakako txapelketan parte hartzeko.

Hankako koadrizepsaren tendoian izan zuen lesioaren ondorioz, Olaizola II.ak ez du lau eta erdiko txapelketan parte hartuko. Hobera egin duen arren, zenbait mugimendu egiteko konfiantza falta duela gaineratu du. Pilotazaleek, beraz, binakako txapelketara arte zain egon beharko dute goizuetar pilotaria lehian ikusteko.


EBrekin negoziazioak azkartzeko eskatu dio Tapiak Espainiari

Tapia sailburuak salatu duenez, Espainiako Gobernuak eta Europako Lehiarako komisarioak 'tax lease' sistemaren harira itzuli beharreko diruaz hasitako negoziazioak 'oso geldo doaz'.

'Tax lease' sistema baliatuta ontziolen sektoreari emandako diru-laguntzen harira, itzuli behar den dirua nola bueltatu behar den "lehenbailehen" negoziatzeko eskatu dio Arantza Tapia Eusko Jaurlaritzako Ekonomiaren Garapen eta Lehiakortasun sailburuak Espainiako Gobernuari.

Onda Vasca irrati kateari eskainitako elkarrizketan, Espainiako Gobernuaren eta Joaquin Almunia Europako Lehiarako komisarioaren arteko negoziazioak "oso erritmo geldoan" doazela eta negoziazioak "atariko fasean" daudela salatu du.

Tapiak ez du ulertzen "Googlek gaur Europar Batasunarekin akordio bat iragarri badu", Europako Batzordeak uztailean 'tax lease' sistema bertan behera utzi ostean nola behar den hainbeste denbora dirua itzultzeko akordio bat lortzeko. Hori dela eta, bi aldeei "lehenbailehen" mahai batean esertzeko eskatu die. Sailburuak salatu duenez, oraindik ez dira kosteak kalkulatzeko metodologian ere ados jarri.

La Naval ontziolaren egoeraren harira, diru-laguntzak itzultzeko auzian nahasita dagoen inbertitzaileetako bat Santander bankua dela adierazi du. Eusko Jaurlaritza "kolaboratzaile" izan daitekeela adierazi badu ere, lan-karga topatzea zuzendaritza taldearen zeregina dela nabarmendu du.

Sailburuaren iritzian, Jaurlaritzak, arazoa konpontzen lagun badezake ere, "ezin du Espainiako Gobernua ordezkatu Europar Batasunarekin egin behar dituen bileretan, ezta La Navaleko zuzendaritza taldea ere".


Gurasoen Pin-a: partaidetza edo zentsura

Ikastetxeetan familien parte-hartzea giza aldarrikapen moduan azaldu zen gure gizartearen normalizazio demokratikoaren prozesuaren barruan. Parte-hartze honen helburua hezkuntza erakundeetako kontrolean eta kudeaketan ekarpenak egitea zen, aniztasuna eta hezkuntza komunitateko sektore guztien partaidetza demokratikoa bermatze aldera. Hain zuzen ere, hala jaso zen Konstituzioaren 27.7 artikuluan, eta ondorengo lege garapene-tan ere bai, zehazki LODEn. LODEk partaidetza ahalbideratzeko erakunde berriak sortu zituen: Ikastetxetako Eskola Kontseiluak, Estatuko Eskola Kontseilua 1985ean, eta gero, Erkidegoko Eskola Kontseiluak, Euskadikoa lehenetariko bat izan zelarik.

Fikziozko debate honetan, esanguratsua izan daiteke Ikastetxetako Eskola Kontseiluek dituzten atribuzio garrantzitsuenak jakitea, eta gogoraraztea familiak daudela ordezkatuta bertan: zuzendaritza taldeari ikasturteko planari buruzko eta hezkuntza proiektuari buruzko proposamenak egitea eta plan horiek ontzat ematea; barne funtzionamenduko arautegia onartzea; beste ikastetxeekin eta erakundeekin elkarlanean aritzeko ildoak lantzea, betiere helburu hezitzaileekin; bizikidetza sustatzeko ekimenak proposatzea. Ultraeskuineko alderdiak, Voxek, proposatu duena eta PPk hainbeste grinaz aldarrikatzen duena omen da ikastetxeek ordutegi barruan egiten diren jarduera osagarriei buruz familiak informatzea, baietza eman dezaten. Esan beharra dago hori faltsukeria eta manipulazio hutsa dela; ikusi dugun bezala, Ikastetxetako Eskola Kontseiluan informazioa ematen da, eta familiek ontzat ematen dituzte ikasturteko planean jarduera guztiak. Araudiaren ikuspuntutik, Hezkuntza eta Lanbide Heziketa Ministerioak esan duen bezala, Murtziako Gobernuari bidalitako errekerimenduan ekimen honek ez dauka ibilbiderik; zentsura eta betoa da, nahiz eta hezkuntza partaidetzaz mozorrotu; eskolaz kanpoko jarduerak ez ezik, jarduera osagarriak derrigorrezkoak eta ebaluagarriak dira, eta Ikastetxeetako Eskola Kontseiluan onartuak.

Araudiarekin bukatzeko, gutxienez ironikoa da PPk bere hezkuntza erreforman, 8/2013 Lege Organikoan, hezkuntza kalitatea hobetzeko egin zen hartan (LOMCE), V. artikuluan egindako partaidetzaren murrizketa eta txikiagotzea eta gero, batez ere, familiei dagokien atala aintzat hartuta, orain familien ustezko askatasunaren eta partaidetzaren defendatzaile sutsuarena egitea.

Hezkuntza izan da indar politikoen artean jaurtitzeko arma, baina orain genuen hezkuntzaren inguruan akordio batera iristeko aukera, akordioa XXI. mendeko hezkuntza sistema batek dituen benetako arazoak konpontzeko eta beharrak asetzeko. Une honetan, ultraeskuin atzerakoiak mahaigaineratu du debate faltsu bat, antidemokratikoa, kontsentsu guztiak apurtzen dituena eta hezkuntza komunitatean bizikidetzaren barruan haustura elementu arriskugarria sartzen duena.

PPren erantzukizuna barkagaitza da, ultraeskuinaren obsesioak legeztatzen eta diskurtso politikoan sartzen dituelako. Gobernatu duen alderdi batek ulertu beharko luke hezkuntzak daukan beharra debate faltsu, maltzur eta antzuetatik urruntzeko. Arazo horren erantzuna hezkuntza administraziotik eta indar politiko demokratikoetatik eman behar zaio, baina batez ere hezkuntza komunitatetik. Mahai gainean jarri behar dugu hezkuntzaren debate erreala: nola bermatzen dugu gure ikasleen arteko aukera berdintasuna; hasteko, dituzten desberdintasunak gainditzeko; nola gaurkotzen dugun hezkuntza sistema, bai IKTak baita atzerriko hizkuntzak direla eta; nola ziurtatzen dugun oinarrizko konpetentzien garapena derrigorrezko hezkuntzan; nola garatzen dugun gure gazteek behar duten Lanbide Heziketa; zer egingo dugun batxilerrarekin benetako hezkuntza etapa bihur dadin, eta ez bakarrik unibertsitaterako sarbidea; Rajoyren garaian egindako murrizketei buelta ematea; irakasleen lana eta profesionaltasuna duintzea eta unibertsitatean ematen den hasierako prestakuntza optimizatzea.

Erabil ditzagun gure eskura ditugun bideak, argi eta garbi aldarrikatzeko hezkuntza ring politikotik aldentzea nahi dugula. Denak ez duela balio oposizio desleiala egiteko, eta gehiegi dago jokoan hezkuntza mundua arduragabeen eskuetan uzteko. Etorkizuna jokoan dago.


[Galeria] Pasaian hasi da San Sebastian Egunaren ospakizuna

Guraso eta aiton-amonen aurrean jo dute Antxoko ikastolako txikiek.

Ohi bezala bandera altxa aurretik hasi da San Sebastian Egunaren ospakizuna Pasaian. Ikasleak irten dira gaur arratsaldean kalera, eta beren danborraren hotsez aritu dira kaleak alaitzen, lau barrutietan.

Gauean, berriz, helduek hartuko dute jaiaren lekukoa. Tabernak eta elkarteak lepo, Gipuzkoa plazan bandera altxatzera itxaron gabe ere, festa giroa nagusituko da Pasaiako txoko askotan.

Bihar, azkenik, Anunciata ikastetxearen eskutik jarraituko du festak. Goizean ikasleak irtengo dira Donostiako danborradan, baina aurretik Antxoko Gure Zumardian joko dute. Ikastetxeko helduen danborrada, berriz, arratsaldean irtengo da. Altzatik barrena desfilatuko dute, ibilbidea Eskalantegi kalean bukatzeko.


Santelmoetako Gazte Eguneko bazkariko txartelak salgai daude dagoeneko

Asteburu honetan eta hurrengoan salduko dituzte, horretarako Erribera kalean jarriko duten postuan.

Hilabete baino gutxiago falta da herria santelmoetako jai giroan murgiltzeko. Txosnetan antolatutako kontzertuen berri ematen ari dira egunotan, eta Gazte Eguneko bazkariko txartelak ere salgai jarri dituzte dagoeneko. Asteburu honetan eta hurrengoan salduko dituzte, 12:00etatik 14:00etara eta 19:00etatik 21:00etara Erribera kalean jarriko duten postuan.


Oarsoaldeko AEK: "Praktikoena euskaraz pentsatzen eta euskara erabiltzen ikastea da"

Oarsoaldeko AEK euskaltegietako kideak, gaurko aurkezpenean

Oarsoaldeko AEKren ordezkariek gaur aurkeztu dute ikasturte berria. Nabarmendu dute euskara ikasteko modurik egokiena euskaraz pentsatzea eta hizkuntza erabiltzea dela, eta hori egiteko modurik eraginkorrena AEKn izena ematea dela, “euskara praktikoa izan da aurtengo matrikulazio kanpainarako aukeratu dugun leloa. Praktikoena euskaraz pentsatzen eta euskara erabiltzen ikastea da, hori da gure helburua”. Hala, AEKn matrikulatzera deitu dituzte herritarrak.

Euskara praktikoaren ideian sakontzeko lau argudio eman dituzte AEK-ko kideek. Lehena da AEK euskaltegiak edonon daudela, eta eskaintzarik zabalena dutela, “eta ezinezkoa bazaigu euskaltegiren batean norbaiten beharrak asetzea, ziur ondoko euskaltegian egin ahal izango dugula”. Bigarrenak malgutasunarekin du harremana, hau da, edonoren beharretara –bai eskaintza zein ordutegi aldetik– egokitutako ikastaroak eta eskolak eskaintzen dituela AEK-k, “gure katalogoa ezin zabalagoa da”.

Hirugarren argudioak esperientziarekin du lotura, “euskara irakasten daramatzagun 30 urteko epean 50.000 lagunek baino gehiagok ikasi dute gurekin euskara”; laugarrena, aldiz, metodologiaren gaiaren gainekoa da, AEK-k uste baitu metodologia komunikatiboa erabiltzea dela egokiena, “sinetsita gaudelako hizkuntza bat erabiliaz baino ez dela ikasten”.

Erakundeekin elkarlana

Oarsoaldeko AEK euskaltegietako kideek nabarmendu dute ezinbestekoa dela erakundeen inplikazioa eta horiekin elkarlana “Euskal Herria eta Oarsoaldea euskalduntzeko”. Horregatik nabarmendu dute tokian tokiko erakundeekin izandako harremanen ondorioz lortutako emaitza.

Oiartzungo Intxixu euskaltegian, esaterako, ikasleen beharretara egokitu du udalak beka sistema, eta oinarrizko baldintzak betetzen dituzten oiartzuarrek matrikularen erdia baino ez dute ordaindu beharko.

Lezoko Oroitzene euskaltegian gurasoentzako eskaintza berezia prest dute, eta horren arabera matrikula merkeagoa izango dute, eta euren ordutegi eta beharretara egokitutako zerbitzua goza dezakete, “adituek beti adierazi dute hizkuntza bat berreskuratzeko biderik eraginkor eta naturalena familia barruko trasmisioa dela”.

Errenteria-Oreretako Xenpelar euskaltegian langabeek doako ikastaro trinkoak jasotzeko aukera mantenduko dute, “Gipuzkoa osoan eredugarri izan den eskaintza zabalduz; gurasoek ere ikastaro berezituak izango dituzte, ohikoak baino merkeagoak.

Antxoko Txirritan eskaintza oso zabala da. Langeentzako ikastaro trinkoak, merkatariei zuzendutakoak edo gurasoenak izango dituzte ohikoez aparte. Aurreko hiru kasuetako ikasleek, beka sistema dela eta, ikastaroak doan izango lituzkete eta gainontzekoek matrikularen %25a bakarrik ordaindu beharko lukete.


Gaur Tolosaldean zer? Oscar sarietako filma

Zinea eta erakusketa nagusi dira gaurko agendan, eskualdean. Zinean, film bakarraren lekuan hiru daude ikusgai.

Agenda guztia klik batean.


Bakean dago bere buruarekin

Aurreko bi esprintak Andre Greipelek irabazi ondoren, Mark Cavendishek Tourreko zazpigarren etapan askatu du barrua, kontrolik gabeko amaiera batean.Chris Froomek jantzi du maillot horia

Min eman zion Zeelandako zalantzak. Eta lehertu egin zen berehala. Bigarren etapa besterik ez zuen Tourrak, baina bere onetik atera zen Mark Cavendish (Etixx). Hirugarren postua nahikoa zuen Tony Martin taldekideak liderraren maillota jantz zezan. Baina, Mark Renshawri segika esprintari goizegi ekinda, lehertu egin zen. Aztietan aztiena da Fabian Cancellara (Trek), eta, britainiarrari azken unean aurrea hartuta, liderraren maillota jantzita amaitu zuen eguna suitzarrak. Tony Martinen kaltetan. Patrick Lefevere Etixxeko burua batetik, Cavendish bera bestetik, zale asko zirikan ondotik... Ez zen giro izan Etixxen inguruan.

Baina lehen astebetea betetzerako askatu du barrua taldeak. Ondo askatu ere! Hiru etapa garaipen eta Tony Martinekin liderraren maillota hiru egunez —atzo ez zen abiatu alemaniarra, bezperan lepauztaia hautsita—. Esprinterrak bereziak izaten dira oso, ordea, eta taldekideen lorpenek nekez asetzen dute Cavendish. Tourreko lehen bi esprint argietan Andre Greipeli (Lotto) aurre egin ezinik, Tourreko barealdia bi urtera luzatuta zegoela gogoratzen hasita zeuden asko.

Baina gutxien espero zenean agertu zen Man uharteko esprinterra. Tony Martin gabe ere, txukun antzean lan egin zuen taldeak, baina Lottoko eta Katuxako esprint bideratzaileen itzalean geratu zen Etixx azken kilometroan sartuta. Den-dena alde zeukan Alexander Kristoffek (Katuxa); den-dena alde Greipelek. Baina burua hotz edukita, eta distantziak ondo neurtuta, kalitate handiko garaipena lortu zuen britainiarrak. Bere burua kontrolatzeko lanean abil-abila ere ez dela leporatzen zaio sarritan Etixxeko esprinterrari, baina atzoko amaierako amorru keinuan nabarmen gelditu zen bere buruarekin bakean gelditu zela.

Amaierako ikuskizuna, horixe eskaini zuen Tourreko zazpigarren etapak —iluntzean iritsi zen albistea: UCIk zigortu egin du Luca Paolini (Katuxa), uztailaren 7ko kontrol batean kokainarekin positibo emateagatik—. Keinu polit batekin hasi zen etapa: «Tony Martinekiko errespetuz», liderraren maillota ez janztea erabaki zuen Chris Froomek (Sky), hari zegokion arren maillot horia janztea. Bitxia izan zen liderraren berririk ez izatea. Gaur, jada, bai; gaur maillot horia jantzita abiatuko da Froome.

Tourrean lehia handia izan ohi da edozein mugimendu egiteko, baina atzo lehen eraso kolpearekin osatu zen boskotea. Kristjian Durasek (Lampre), Luis Angel Mate (Cofidis), Anthony Delaplace, Brice Feillu (Bretagne) eta Daniel Teklehaimanot (MTN) joan ziren ihesean, eta erraz antzean lortu zuten 3.30 minuturen aldea. Baina Lottok eta Etixxek gertutik lotu zuten ihesaldia, eta berehala jaitsi zuten aldea minutu batera.

Ihesaldiaren atzetik, tarteko helmugan John Degenkolbek (Giant) mendean hartu zituen gainerako esprinterrak, eta, erritmoa bizituz-bizituz, tropela nahigabe bezala gerturatu zen boskotearengana. Teklehaimanot izan zen etsitzen lehena, eta, elkarri erasoka ibili ondoren, tropelak 11 kilometro falta zirela harrapatu zituen gainerako laurak.

Mur arriskutsua gaur

Esprint kontuak ahaztuta, amaiera gaiztoa izango du gaur Tourrak. Roazhon (Rennes) eta Mur artekoa da etapa, eta 181,5 kilometro ditu. Laugarren mailako koska bat salbu, erosoa da ibilbidea, baina azken bi kilometroetan aldatuko da egoera. %6,9ko batez besteko aldapa daukate Murreko bi kilometroek, eta pareta horrek dezenteko saltsa sortuko du faboritoen artean. 2011n Cadel Evans (BMC) nagusitu zen han.


Emusik 2016 jaialdia, 21:45ean, 'Oholtzan' saioan

Musika Eskolen Europako Jaialdia Donostiaren kultur hiriburutzaren barruan ospatu zen iragan astean.

Donostia 2016k Musika Eskolen Europako Jaialdiaren hamabigarren edizioa hartu zuen joan den astean. Ekimenak Europako milaka musika-ikasle elkartu zituen maiatzaren 4tik 7ra bitartean. Ostiralean Donostia Arena 2016 espazioan (Illunbe) egindako inaugurazio ekitaldia gaur izango da ikusgai ETB1en, 'Oholtzan' saioaren barruan, 21:45ean.

Jaialdia Euskal Herriko zein atzerriko 8.500 musika-ikasleren topagune izan zen. Bertan, musika eta dantza errepertorio zabala eskaini zuten, besteak beste, 'Donostiako martxa', 'Txanton piperri', Europako ereserkia eta Emusik 2016rako espresuki konposatutako 'Musikatu bizitza' abestia. Joseba Olagaraik eta Oihana Maritorenak gidatu zuten ekitaldia.


Bizkaia Bilbo Basket, Eurokopako finaletik kanpo

77-70 irabazi dio Alba Berlinek finalerdia Gasteizen. Valentzia izango da beste finalista.

Historia egiteko aukera zeukan asteburu honetan Bizkaia Bilbo Basketek Gasteizen, Eurokopa irabazteko aukera, baina huts egin du. Gaur gauean finalerdia galdu egin du eta ezin, beraz, finala jokatu. Alba Berlin 77-70 nagusitu zaio finalerdian. Partidaren hasieratik aritu da atzetik Bizkaia Bilbo Basket.

Valentziak lortu du finaleko beste txartela; 92-80 hartu du mendean Panellionis Atenas.

Bihar finala 21:00etan hasiko da. Aurretik hirugarren geratzeko partida jokatuko dute gaur galdu dutenek.

Gasteizen ari dira Lauko Finala jokatzen, Buesa Arenan.


Elene eta Haizea, elkarrengandik gero eta urrunago daude 'Go!azen'en

Mikel kendu ondoren, musika emanaldiko bakarlari postua ere kenduko diola pentsatuko du Elenek gaur gaueko atalean.

Bikiak, Haizea eta Elene, elkarrengandik gero eta urrunago ikusiko ditugu, gaur gauean, 'Go!azen' telesaileko bosgarren atalean. Bakarlari postua kendu nahi diola pentsatuko du orain Elenek.

Mikelek utzi egin zuen Elene, Haizea baita gustatzen zaion neska. Ondorioz, Haizea eta Mikel elkarrekin ikusi zituenean hasi zen Elene ahizparekin haserratzen. Orain, berriz, udalekuko ikuskizunean Haizearekin batera abestu beharko du, ezingo du bakarlari gisa aritu, eta horrek sutan jarriko du.

Egoerak okerrera egin ez dezan, Haizea ahizpa baretzen saiatuko da, eta, Zuzenen aurrean, bere lekua hartuko duela proposatuko dio Eleneri. Honek egoera dibertigarriren bat edo beste sortuko du; izan ere, ez da Zuzen izango Haizea Elene dela pentsatuko duen bakarra!

Bestetik, Garik Mikelekin tematuta jarraituko du, eta Urko bidaliko du mantentze-lanak egiten dituen mutila zelatatzera. Mikel Basakabitik kanporatzeko arrazoiak aurkitu behar ditu, baina Urko ez da oso trebea... Lortuko ote du benetako frogaren bat?

Abentura hauen guztien erdian, sexu heziketa jasoko dute Basakabiko ikasleek. Peiori eta Iratiri aginduko die lan hori Zuzenek, baina eskolak Zuzenen estilo zaharkituan ematera behartuko ditu irakasleak.

Ikusi 'Go!azen' telesailaren atal berriak ostiralero, 21:00etan, eitb.eus-en eta ETB1en! Gainera, aurreko atal guztiak EiTB Nahieran atarian daude eskuragarri.


CAF-Elhuyar sariketan parte hartzeko azken egunak direla gogorarazi dute

CAF-Elhuyar sariketako 2013ko edizioko lanak aurkezteko epean urtarrilaren 31an amaituko dela gogorarazi dute lehiaketako antolatzaileek. Antolatzaileek azaldu dutenez, aurten, «Fausto eta Juan Jose Elhuyarrek Bergarako Mintegian wolframa isolatzea lortu zutenetik 230 urte betetzen direnean, uste dugu balio horiek nabarmentzea dela egin diezaiekegun omenaldirik onena. Alegia, Elhuyar efektua sortzea gizartean; edo, bestela esanda, sormena, elkarlana, dibulgazioa eta diziplinartekotasuna sustatzea».

Lehiaketa honetan parte hartzeko deia zabaldu nahi izan diete, batez ere, «ikertzaile, dibulgatzaile, kazetari eta sortzaileei».

Lanak cafelhuyarsariak@elhuyar.com helbide elektronikora bidali daitezke, edo, bestela, posta arruntez, Elhuyar Taldearen egoitzara: Zelai Haundi Kalea, 3. Osinalde industrialdea. 20170, Usurbil.

CAF-Elhuyarrek helarazi duen oharra irakurtzeko klikatu hemen.

Honen inguruko informazio gehiago, hemen klikatuta.


Iñaki Egaña - Aranzadiko historialaria:

«Hernanin Gerra Zibileko bi hilobi daude, batean ez genuen ezer aurkitu, eta bestea bere horretan uztea adostu genuen»

AZKEN urteetan Aranzadi Elkarteak ikerketa eta indusketa mailan, Euskal Autonomi Erkidegoan eta Estatu mailan egin duen lana azalduko du Iñaki Egaña historialariak etzi Biterin, guztiak Frankismo eta Gerra Zibilarekin lotura zuzena dutenak. Hitzaldian adibide ezberdinak jarriko dituzte bertaratutakoek ikuspegi orokor bat izateko. Hitzaldiaren oinarri izango dira Giza Eskubideen Urraketaren Biktimentzako Nazioareteko Zuzenbidearen hiru hitzak: Egia, Justizia eta Ordaina. Ondoren mahaingurua izango da, EAEko, Espainiako eta Europako gatazkaren inguruan, eta mahaigainean jarriko duten gaietako bat Memoria historikoa izango da.

Hernanin, aurreneko deshilobiratzeetako bat

Aranzadik 2002an egin zituen aurreneko hiru interbentzioak: Hernanin, Zaldibian eta Arrasaten; eta hau guztia hiru herri hauteako Udalek emandako pausuagatik berpiztu zen. Egañak Kronikari adierazitakoaren arabera, interbentzioak herritarrek eskatuta egiten ditu Aranzadik, hala adostu baitzuten 2003an Eusko Jaurlaritzarekin: «familien eskaeren arabera irekitzen ditugu hilobiak, hauen senitartekoak bilatzeko. Adibidez, Iruñea kanpoaldean dagoen mendian, kartzela bat zegoen lehen, eta 130 hildako lurperatu zituzten bertan. Guk hor lurperatutako 30 familien eskaera genuen. Eskatutako gorputz horiek bilatu eta identifikatu genituen, eta besteak bertan utzi genituen». Hernani, Zalbibi eta Arrasateren kasua ordea, bestelakoa izan zen. Aurrenekoa izanik, Udalak izan ziren, familien eskaera jaso ondoren, Aranzadira jo zutenak. Hernanin kanpusantuko bi hilobi irekitzea eskatu zion Udalak Aranzadiri. Egañak azaldutakoaren arabera, bat kanpusantuko kriptan dago: «kriptan 13-14 gorpu egotea espero genuen, baina hutsa zegoen. Geroztik, horren inguruko hipotesi asko daude». Beste hilobia hilerri kanpoaldean dagoela dio Egañak, baina hori bere horretan uztea adostu zutela: «bigarren hilobia kanpoaldean dago, eta bertan Frankismo garaiako 190 gorpu daude, baina Udalarekin hala adostuta bere horretan uztea erabaki genuen».

Kanpoan ere aurkitu dituzte hernaniarren gorpuak Aranzadik hernaniarrak ere aurkitu izan ditu herritik kanpora. Burgosen egindako ikerketetako batean esaterako, fusilatutako hernaniarren 16 bat gorpu aurkitu zituzten.


Legazpiko Udala Juanastegi eta Urtatzako kale argiterian hobekuntzak egiten hasi da

Legazpiko Udala Juanastegi eta Urtatza auzoetako kale argiteria berritzen ari da, energia eraginkortasuna lortzeko. Helburua kontsumoa murriztea, kutsadura gutxitxea, argiaren banaketa uniformea egitea eta fatxadetan dauden argiak lurrean jartzea da. Aurrekontua 70.000 eurokoa da.

Legazpian 83 motako 2.241 argi daude eta helburuak azkenerako hamar modelo baino gutxiago egotea da. Udalak Alkateen Itunerantz Zuzenduz ekimenarekin bat egin zuen eta 2020rako %20 gutxiago kontsumitzeko konpromisoa hartu zuen. Gainera, Aldundiko kontratazio zentralari atxiki zitzaion prezio hobeak lortzeko. Iaz 18.000 euro aurreztu zituen eta aurten 18.500 euro gehiago aurreztea espero du.


Hermosak Berlingo orkestrarekin joko du igandean

URRETXU // Gorka Hermosa akordeoilari urretxuarrak Berlingo orkestra sinfonikoarekin joko du igandean, Berlingo Meistersaal areto ospetsuan. Areto horretan U2, David Bowie, Iggy Pop, Depeche Mode eta Pixies-ek diskoak grabatu dituzte. Hermosak Dwarves Tales konposizioa estreinatuko du. Obra honek lehen saria lortu du Italiako Castelfidardo hiriko lehiaketa entzutetsuan.


Lazkaoko ikasleak kantu-kantari aterako dira plazara

LAZKAO // San Benito ikastolak urte berriarekin batera abian jarri duen kantu-jiraren hirugarren saioa gaur izango da. 10:45ean plazara irtengo dira ikasleak eta irakasleak, kantuan aritzeko. Ikusi mendizaleak eta Aldapeko sagarraren abestuko dute. Herritarrei ere taldera batzeko deia egin diete.


Zumarragan irabazita, arnasa hartu du Hondarribiak

Aurreko asteburuan Tolosa indartsuaren kontra etxean berdindu eta gero, balio handiko garaipena lortu zuen Ohorezko Mailako taldeak larunbatean Zumarragako Argixaon. 1-2 irabazi zion Urolari, 60 minutuz jokalari bat gutxiagorekin aritu arren. Sailkapenean hamahirugarren posturaino igo da Hondarribia, hiru postu irabaziz, baina oraindik egoera arriskutsuan dago, jaitsiera postuetatik oso gertu, eta puntuatzen jarraitu behar du taldeak.

Hurrengo larunbatean Touringen kontra jokatuko dute berdeek Hondartzan. Oreretakoak multzoko azkenak dira bi punturekin, gol asko jasotzen dituzte eta hori baliatu beharko luke Hondarribiko taldeak.

Urolaren kontra irabazita, Urola bera eta beste bi talde aurreratu ditu (arg: @hondarribiafe)


Gizonezko bat atxilotu dute Getxon, lesio-delituak egotzita

Ertzaintzak 33 urteko gizonezko bat atxilotu du bart, beste gizonezko bati laban bategaz eraso egin eta aurpegian ebakia egitea leporatuta.

Atzo, gaueko hamar eta erdiak aldera, Ertzaintzari jakinarazi zioten gizonezko bat zaurituta zegoela Neguriko Joaquín Arizaga kalean. Herritarren babeserako hainbat patruila hurbildu zen esandako lekura, eta egiaztatu zuten gizonezkoak ebakia zuela aurpegian. Biktimak berak eta beragaz zeuden bi pertsonek emandako informazioaren arabera, ezagun bat hurbildu zitzaion biktimari, eta labana bategaz eraso egin zion, aurpegian ebakia eginez. Erasotzaileak, dirudienez, iraindu eta mehatxatu ere egin zuen zauritua, eta, ondoren, korrika alde egin zuen bertatik, Eusko Jaurlaritzako Segurtasun Sailak jakinarazitakoaren arabera. Biktimaren lesioak ikusita, anbulantzia batean eraman behar izan zuten Gurutzetako ospitalera.

Getxoko Udaltzaingoaren laguntzaz, Ertzaintzak jakin ahal izan du erasotzailea Atxekolandeta kalean dagoen eraikin abandonatu batean egon zitekeela. Hala, ertzainak higiezinean sartu eta bertan aurkitu eta atxilotu zuten ustezko erasotzailea.

Gizonezkoak aurrekariak ditu, eta epaitegira eramango dute beharrezko polizia-eginbideak amaitutakoan.


Aranzadi zientzia elkartea Mutrikuko Akilaldeko lursailetan indusketak egiten hasi da, hilobien bila

Aranzadikoak, Fernando Agirrerekin, Villa Osa parean

09:30erako zeukaten eginda gaur hitzordua Ondarroako Historia Zaleak elkarteko Fernando Agirrek eta Jabier Basterretxea ikerlari mutrkuarrak Aranzadi zientzia elkarteko kideekin. Jomuga: Villa Osa etxebizitzako atzeko lursaila, Akilalden. Helburua: errepidetik 30 bat metro goruntz joanda dauden hilobia topatzea. Izan ere, hainbat ikerlariren arabera, 1936-39 bitartean Saturrarango kartzelan preso egondako lau emakumeren hilotzak egon daitezke bertan. Hori adierazi dute hainbat testiguk azkan urteetan. Badago bi pertsonen hilobia dagoela dioenik ere.

Jimi JImenez eta Tito Agirre Aranzadiko kideak, Akilaldeko lursailetan

Aranzadik, hortaz, hilobia non dagoen mugatuko du gaur. Hasiera batean, indusketa garabia batekin ziren egitekoak, baina lursailaren zailtasuna tarteko, ezinezkoa izan da ustez hobia dagoen lekura igotzea. “Garabia ezin da hortik igo, oso eremu traketsa eta malda handikoa da”, esan du Jimi Jimenez antropologoak. Errepide ondotik beharrean, Pikupe atzeko aldetik ere egin dute garabiarekin joateko ahalegina, baina bidea moztuta topatu dute. Lehen bidea zegoen lekuan, horma bat dago orain. Azkanean, eskuz egin beharko dute indusketa. “Hobia gaur aurkitzen badugu, zapatuan edo domekan etorriko dira antropologoak hezurrak jasotzera”, azaldu du Asier Izagirre Aranzadiko kideak.

Egun osoko lana izango dute gaur Akilalden. 16:30era arte egongo dira bertan, gutxienez.


Aske geratu da Donostian gazte bati erasotzeagatik atxilotutako mutila

Euskal Segurtasun Sailak adierazi duenez, atxilotu zuten 23 urteko gaztea aske geratu da inongo kargurik gabe.

Ustezko egilea urtarrilaren 5ean atxilotu zuten 19 urteko gazte batekin ustez borrokan egiteagatik. Gaztearen aitortzaren ostean, epaileak haren atxiloketa atzeratzea erabaki du.

Goizeko 06:00ak aldera gertatu zen liskarra, Donostiako Alde Zaharrean. Pertsona bat zauritua izan zela jakin bezain pronto agertu zen Ertzaintza.

Poliziek biktima lurrean etzanda aurkitu zuten, Abuztuaren 31a kalean. Azaldu dutenez, gazteak "odol asko" galtzen zuen zama aldean zuen ebakidura batetik. Anbulantzia heldutakoan, Donostia ospitalera eraman zuten segidan.

Inguruak miatuz eta "odol arrastoak jarraituz", erasotzaileak borrokan ustez erabilitako "arma" bat aurkitu zuten: apurtuta zegoen botila bat.


Manifestazio jendetsua legeztatzearen alde

'Eskubide zibil eta politikoen defentsan orain legalizazio' zioen pankartaren ostean jendetza atera zen egubakoitz iluntzean Arrasateko Seber Altube plazatik. Sorturen legeztatzea eskatzeko Arrasateko Eusko Alkartasunak, Alternatibak, Aralarrek, ezker abertzaleak, Gorripideanek eta LAB eta ESK sindikatuek deitutako manifestazioa izan zen.

Herriko plazan amaitu zen manifestazioa eta Mariasun Pagoaga aktoreak hartu zuen hitza amaieran manifestua irakurtzeko. Euskal Herriko politikagintza aro berri baten atarian dagoela adierazi zuen: "Urte luzeetako gatazkaren ostean, argi dago, herritarren gehiengo zabalak uste duela politikagintzan eman diren azken urratsak eragina izango dutela.

Alderdien Legea bertan behera uzteko ere eskatu zuen Pagoagak eta itxaropentsu egoteko arrazoiak dituztela gaineratu zuen: "Konfrontazioa, ez adostasun, ezin ikusi eta ezin ulertuen ilunabarra atzean utzi eta elkartasuna, errespetua eta adostasunaren egunsentiari bide emoteko momentua da orain"


Zumarragako Beldurrezko Zinema Astea azaroaren 3an eta 4an izango da

Azaroaren 3an eta 4an Zumarragako Fantasiazko eta Beldurrezko Zinema Astearen hirugarren edizioa egingo dute. Donostiako Fantasiazko eta Beldurrezko Zinema Asteko film labur irabazleak eta bi film luze emango dituzte, Zelai Arizti aretoan. Egun bateko sarrerak 5 euro balio du eta bi egunekoak 8.

Azaroaren 3ko emanaldia 20:00etan hasiko da. Lehenengo film laburrak emango dituzte eta ondoren What keeps you alive filme luzea.

Pelikula honetako protagonista bikote bat da. Basoaren erdira joango dira, laku baten ondoan dagoen etxe bakartu batera, beraien ezkontza urteurrena ospatzera. Asteburu erromantikoa izan behar zena, hil ala biziko ehizaldia bilakatuko da.

Azaroaren 4ko saioa 19:30ean hasiko da. Lehendabizi film laburrak emango dituze eta ondoren The Dark film luzea. Duela hamarkada batzuk hil zuten nerabe bat mundutik bakartuta dagoen leku batean bizi da. Bertan, inguratzen den guztia hiltzen eta irensten aritzen da. Egun batean, bere biktimetako baten autoaren maletategian, mutiko itsu bat topatuko du. Biak sekulako abusuen biktima izan dira eta bien artean adiskidetasun sendoa sortuko da.

Donostiako zuzendaria

Zumarragako Fantasiazko eta Beldurrezko Zinema Astea atzo aurkeztu zuten, Zelai Arizti aretoan. Ekitaldian Donostiako Fantasiazko eta Beldurrezko Zinema Asteko zuzendariak parte hartu zuen, Josemi Beltranek. «Zinema Astea Donostiatik ateratzea gustatzen zaigu. Gainera, Donostiako emanaldietara Gipuzkoako herrietako jende asko etortzen da. Zumarragara etortzeak lana suposatzen du, baina oso gustura etortzen gara. Zelai Arizti aretoa bikaina da. Irunera ere urtero joaten gara eta aurten Oiartzunera ere joango gara».

Zumarragara pelikula bikainak ekarriko dituztela gogoratu zuen. «Batzuk ez dira oraindik zine aretoetara heldu eta beste batzuk ez dira sekula helduko. Film hauek ikusteko aukera bikaina da. Batzuk zinemaldietan bakarrik ikusi ahal izango dira».

Edonork ikusteko modukoak dira. «Ez dira oso beldurgarriak, suspentsezkoak baizik. Une txar oso atsegina pasatzeko modukoak dira».

Zumarragako aretoa kudeatzen duen Joxi Alonsok film laburrekin asko gozatzen zuela esan zuen. Baita bigarren urtean lehenengoan baino ikusle gehiago egon zirela ere. Herritarrei gonbita luzatu zien. «Aretoa dekoratuko dugu (garezurrak, armiarmak, armiarma-sareak… jarriko ditugu. Eta etortzen direnen artean, zine emanaldietara etortzeko bonu bat zozkatuko dugu», amaitu zuen.


15 milioi euro gehiago, turismoari eta merkataritzari laguntzeko

Sonia Perez Ezquerra Turismo, Merkataritza eta Kontsumoko sailburuak COVID-19 Ezohiko Laguntzen Programa aurkeztu du gaurko [maiatzak 19] Gobernu Kontseiluaren ondoren. Programak 15 milioi euroko zuzkidura du: 7,5 milioi euro izango dira turismorako eta 7,5 miloi euro merkataritzara bideratuko dira.

Jarduera nagusi gisa turismoa edo merkataritza duten eta osasun-alarma egoeran jarduera erabat eten behar izan duten edota salmentetan %75 baino gehiagoko beherakada jasan duten autonomoak, mikroenpresak eta enpresa txikiak izango dira onuradunak. Sailburuak azaldu duenez, laguntzak aurkeztutako gastuaren %100 estaliko du eta enpresa bakoitzeko gehieneko diru-laguntza 3.000 eurokoa izango da.

Pandemiaren hedaduraren berehalako ondorioak kontuan hartuta, “beharrezkoa” dela esan du, euskal turismo eta merkataritza-sektoreari bizirauten laguntzeko zuzeneko diru-laguntzen lerro bat ezartzea: “Helburua inpaktua txikiagotzeko babesa eta euskarria ematea da”.

Hipoteka-maileguen kuotak, establezimenduaren alokairuak, osasun-alarma indarrean jarri aurretik eskuratutako stockaren gastuak, jarduera itxita egon den aldian eragindako gastu arruntak eta finantzaketa kuotak ordaintzeko izango dira laguntzak, eta sailburuak azpimarratu duenez, laguntza horiek bateragarriak dira beste edozein diru-laguntzarekin.


Gipuzkoako 51. txapelketa jokatzen hasiko dira bolariak

2020 urteko lehenengo txapelketa jokatzen hasiko dira asteburuan bolariak. Zapatuan [martxoak 7] emango diote hasiera 51. Gipuzkoako Hiru Txirlo Bola Joko Txapelketari. Elgoibarko Aiastia auzoko San Migel bolatokian egingo da lehenengo jaurtialdia, eta ordua, ohi modura, 17:00etan izango da. Aurretik bola probatzeko aukera edukiko dute bertaratzen direnek.

Nahiz eta aurten Bizkaian federatuta dauden, aurreko urteetan bezala, Gipuzkoako txapelketan parte hartuko dute Lea-Artibaiko bolariek ere. Batzuk Elgetako taldean, beste batzuk Lasturren eta azkenek Bergarako San Joxepen izenean jokatuko dute, hain zuzen ere.

Guztira, hamar bolatokitatik igaroko da aurtengo norgehiagoka, estreinako Leintz Gatzagako bolatokia batuko da-eta Gipuzkoako txapelketara. Final eguna maiatzaren 30ean Azkoitiako Floreaga auzoko bolatokian jokatuko dela aurreratu dute. “Jaurtialdia amaitu eta berdinketarik balego bertan erabakiko da”, azaldu du Mikel Urkia Zuloaga Euskal Herriko Hiru Txirlo Bola Joko Modalitateko buruzagiak.

Txapelketari amaiera borobila emateko, Lehendakari Saria jokatuko dute ekainaren 6an Soraluzeko San Andres bolatokian. Saioa 11:00etan hasiko da, eta ondoren bazkaria eta omenaldia ere egingo dituzte. Txapelketako sariak ere egun horretan banatuko dituzte.

Gipuzkoako 51. Hiru Txirlo Bola Joko Txapelketako EGUTEGI OSOA.


Eibarko Kopan aritu dira Taosako igerilari gazteak

Taosako igerilari gazteek Eibarko kopan parte hartu zuten pasa den larunbatean, Santo Tomas egunean.

Emaitza oso onak lortu zituzten, eta horien arten podium dezente. Jarraitu horrela gogor entrenatzen!


A-8 autobidearen aldamenetan pantaila akustikoak eskatu dituzte

A-8 autobidearen Iurreta eta Gerediaga (Abadiño) arteko zatian hirugarren erreia eraikitzeko egitasmoa dela-eta Iurretako Udalak pantaila akustikoak jartzeko aukera aztertzea eskatu deutso Bizkaiko Foru Aldundiari, autobide inguruko “bizi-kalitatea ez kaltetzeko”. Batez ere, egoitza-lurzoru berriak, paralelo dauden baserriak eta herri-eskola aintzat hartuz egin dute eskaera.

Olaburuko oinezkoentzako pasabidea ordeztea ere eskatu du Udalak: mendebaldera mugituz eta pasabidearen arrapala egungo bidearen kotan hasiz (Iberdrolaren azpiestazioaren eta autobidearen artekoa). Bestalde, azpiestazioaren eta Lanbide Heziketa zentroaren artean Txonpolo inguruan aurreikusitako errepiderako nahikoa zabalera mantentzea ere eskatu dute.

Elizosteko plan partzialaren eta horren eta Goiuria auzorako errepidearen arteko bide-loturaren garapen egokia lortzeko alegazioa ere aurkeztu dute: “Zubiko branken hegalak kofradia horretara heltzeko errepidearen gainean egin beharko lirateke, BI-3341ean doan errotonda berriari ez eragiteko”. Garaizarren ordeztuko den zubian metro biko espaloiak egokitzea ere gura dute.


Halterofilia, onenak etxean daudenean

Onena izateko ez da beti irabazi behar. Batzuentzat, onenak, egunero-egunero ixil-ixilik lanean ibiltzen direnak dira. Eguneroko sentsazioak sentimendu bilakatzen dituztenak. Botatako izerdiak bere fruituak ematen ditu, ondoren. Batzutan, domina itxuran, bestetan, oroitzapen gisa.

Danok Danena Halterofilia Taldeak Villabonako Olaederra kiroldegian entrenatzen du. Beheko solairuan, igerilekuaren eta saunaren ondoko gelatxo batean. Bero ittogarria egiten du bertan, eta hori esatea, ez da gehiegikeria. Hala eta guztiz ere, gustura ibiltzen dira bertan pultsulariak, pake-pakean.

Gustura euren txokoan, eta oso gustura euren artean. Lehiaketetan, sarri, banaka parte hartu arren, Danok Danenako pultsulariek talde bat osatzen dute, eta entrenatzailea, kide bat gehiago da. Behar denean, gogorra, zorrotza, eta serioa.

Espainiako Txapelketak jokatu berri dira, eta autonomia erkidegoa ordezkatuz Danok Danenako zortzi pultsulari ibili dira. Zer ospatua badute, bakoitza bere neurrian ibili baitzen.

Orain, atseden garaia etorriko zaie gehienei, abuztua tarteko. «Ligaxka bat eta Villabonako Jaietako erakustaldia geratzen zaizkigu», dio Batis Kortajarena entrenatzaileak.

Denboraldiaren bigarren zatia irailan hasiko dute Danok Danenakoek. Besteak beste, azaroan Espainiako Taldekako Txapelketa jokatuko dute.

Jon Ander Iriartek taldean dagoen «laguntasuna» azpimarratu du Danok Danenaz hitzegiterakoan: «Presioa denon artean banatzen dugu, eta ondo eginez gero, parrada ere denon artean egiten dugu». Igor Sasiainek ere pultsularien artean dagoen giroa nabarmentzen du, baita beste herrialdetakoekin ere.

Halterofilian, indarrarekin batera burua garbi edukitzea beharrezkoa dela dio Iriartek. Igor Sasiainek, teknikaren garrantziaz hitz egiten du, lesioak sahiesteko bidea dela aipatuz. Azken honen anaiak, Ion Sasiainek, entrenatzailearen gogortasuna eskertzen du, konzentraturik egotearen garrantziarekin batera; eta guztiak, ados agertzen dira puntu horietan.

Asier Gallego bere buruarekin kritiko agertzen da, «taldeko txarrena» bera dela esanaz. Hori bai, behin hori onartuta, bere helburua zein den esan beharrik ez dago. Gallegoren erronka entzunda, guzitiek dakite bakoitzaren tamainan ibiltzeko, izerdia gogor botatzen jarraitzea beharrezkoa izango dela.

Susana Davila

58 kiloko kategorian ibiltzen da Susana Davila gaztea. Arrankadan 67 kilo altsatu ditu, eta bi denboran 85. Taldean giro ona dagoela dio Davilak, eta elkarrekiko feeling-a aipatzen du ondoren. Urtea indartsu hasi zuen Davilak, eta Europako Txapelketarako sailkatu zen. Poloniara joan aurretik, ordea, bizkarrean lesioa izan zuen. Hala eta guztiz ere, hamargarren amaitu zuen Europako Txapelketan. Berriro sasoian dagoela dio pultsulari gazteak. Udan ez du atsedenik hartuko, selekzioarekin konzentratuko baita laster. Aurrera begira, badu berezitasun bat Susana Davilak. Kirolarientzat egokitutako Blume akademian beka bat eskatu du, eta erantzunaren zain dago; beraz, baliteke Madrilera joatea.


Sakanako XVII. Iker Kirolak Txapalketa. 1. maila

Larunbatean jokatutako partidak:Peña Sport 2-Herriko Txiki 5Sailkapena:Herriko Txiki 9 Tenis Rubor 6 Peña Sport 0 Bar Urtzi 0


Uharte, gertuago

Tolosa Eskubaloiak erraz irabazi dio Egiari, 43-34, eta gertuago du lehen postua, Uhartek galdu eta gero.

Igoerari eutsita jarraitzen du Tolosa Eskubaloiak. Asteburuko partida hasi aurretik jakina zen Uhartek Artalekun galdu egin zuela, eta urdinek ez zuten aukera pasatzen utzi.

Hasieratik irten zen Tolosa eta partida erabakita uztear izan zen. Lehen ordu laurdenerako 15-6 aurretik zen Noguesen taldea. Ondorengo 15 minutuetan, ordea, lasaitasunaren eta donostiarrek defentsa hobetzearen ondorioz, aldea murriztu zen. 22-20koarekin iritsi ziren atsedenaldira.

Bigarren zatian, lehenengoaren pareko hasiera izan zen. Lehen hamar minutuetarako Tolosak alde nabarmena zabaldua zuen: 32-26. Hortik aurrera, Egiak besoak jaitsi zituen eta ezer gutxi egin ahal izan zuen porrota ekiditeko. Azkenean, 43-34. Aipatzekoak Aritz Otegiren 12 golak.

Eta gauzak horrela, Uharte hasi da Tolosaren hatsa sentitzen: bigarren jarraitu arren, orain puntu bakarrera ditu nafarrak talde urdinak. Igandean, berriz, Getxon jokatuko du Erromoren aurka, 12:00etan, Gabonetan atseden hartu aurretik.

Bigarren taldearen berdinketa

Bigarren taldeak 21na berdindu zuen Hondarribiaren aurka, etxetik kanpo. Partida oso parekatua izan zen. Atsedenaldian 9-8koa zen markagailuan, eta hondarribiarrak ia denbora guztian aurretik izan arren, Jon Iraolaren taldeak puntu bat eskuratzeko aukera izan zuen azken minutuetan.

Puntu garrantzitsua mailari eusteko helburuari begira, hurrengo partida bezalaxe, Urdaneta hartuko baitu Usabalen, larunbatean.


Hobera egin dute Leioako Ostalaritza Eskolan zauritutako ikasleek

Sukaldean praktiketan ari ziren bost ikasle zauritu ziren atzo goizean Leioako Ostalaritza Eskolan. Hasiera batean, eltze industrial batek eztanda egin zuela zabaldu bazen ere, lehen hipotesiaren arabera, behar baino lehenago zabaldu zuen eltzea ikasleetako batek, eta irakiten ari zen ura presioan atera zen. Erredurak dituzte zauritutako bost ikasleek, eta haietako lau Gurutzetako ospitalera eraman zituzten. Erietxean jarraitzen dute laurek, baina medikuen osasun agiriak dio laurak osatzen ari direla. Larrien zauritutakoak erredura handien unitatean jarraitzen du. Gorputzaren %14 du errea, %2-3 zauri sakonekin; buruan, gorputz enborrean eta ezkerreko besoan dauzka zauriak. Gainerakoek 19, 22 eta 24 urte dituzte, eta gorputzaren %3 eta %8 artean dute errea, bizkar inguruan. Argazkia: © Leioako Ostalaritza Eskola.


Bazkide egiteko aukera gaur, Lizeagan

Lizeagako Gibelalde auzo elkartean bazkide egiteko aukera dago gaur, 19:30etatik 20:30etara, Larramendi 11ko lokaletan. Elkarteari buruzko informazioa ere emango dute.


Andoaingo eta Urnietako bideo bana Gaztea lehiaketan

EITBko Euskadi Gaztea irratiak Lipdub bideo musikalen lehiaketaren edizio berria antolatu du, eta lehen fasean lehiakideen artean Andoaingo Zine eskolaren eta Urnietako Poxta Zahar gazte taldearen bideo bana aurki daitezke.

Azaroaren 4tik 13ra lehenengo bozketa txanda egingo da. Epaimahaiak hautatutako 20 bideoen artean eman ahal izango da botoa. Hortik hamar sailkatuko dira, eta ondoren bost bideora mugatuko da aukeraketa. Azken bost horien artean aterako da irabazlea. Zorte on biei!

Zine eta Bideo eskolak, iaz bezala, aurten ere bideoa landu du. Grabaketa Basteron egin zuten, plano sekuentzia bakarrean. Bideoaren grabaketa uneak aiurri.com gunean ikusgai daude. Eskolako ikasleek LMFAO taldearen Party rock kantua aukeratu zuten.

Urnietakoa, berriz, aski ezaguna da urnietarrentzat behintzat. Sanmielak girotu asmoz, Poxta Zahar taldeak Miela kantua sortu, idatzi, grabatu eta bideoa landu zuen. Den-dena gazte taldeak egin zuen, herritar askoren parte hartzearekin. Kantuaren bideokliparen estreinaldia txupinazoaren egunean egin zuten, Jakutegi plazan. Zer esanik ez bideoa eta kantua erreferentzia bilakatu direla aurtengo jaietan.

Egutegia

Lehiaketa sistema bozketa bidez antolatu dute. Beraz, Mielaren alde edota Andoaingo Bideo eskolaren alde bozkatzeko www.eitb.com gunean sartu beharra dago. Bideoa bertan ikusi eta bozkatzeko aukera dago.


Gazte Eguna egiten ari dira Hendaian

10:30etik 20:00etara askotariko ekintzak prestatu ditu Hendaitz gazteen asanbladak. Eguraldia lagun, hamarnaka gazte bildu dira. Goizean Ipar Euskal Herriko gazteriaren gaineko hitzaldia izan dute Merkatu Zaharrean, eta hori bukatuta, herritik diana egin dute. Bideoa: Oarsobidasoko Hitza.


'Tablet' osoena

Apple etxeak argitu du misterioa: IPad aurkeztu du, erabateko ordenagailua. Internet, argazkiak, bideoak, musika, jokoak, egunkariak, liburuak, posta eta abar biltzen ditu 'tablet'-ak.

Misterioa amaitu da. Azken hilabeteetan asko hitz egin da Apple etxeak egin behar zuen aurkezpena dela eta. Sagarraren etxeak tablet berri bat merkaturatu behar zuela zabaldu zen, eta hark benetako aurrerakuntza ekarriko zuela. Baina hortik aurrera ezer gutxi, ez da aparailu berriaren izena ere.

Iritsi da azkenean. iPad da bere izena, eta tablet euskarriko ordenagailua da, «baina hori baino askoz gehiago da», Steve Jobs Apple etxearen kontseilu delegatuak dioenez. Hark aurkeztu zuen atzo iPad San Frantziskon (AEB), 200 kazetariren aurrean. «Produktu magikoa eta iraultzailea aurkeztu nahi dizuet», esan zuen, eta itxura batean ekitaldia amaitzean ase egin zituen teknologia alorreko adituak.

Ez da harritzekoa; netbook batetik haratago doa iPad. Erabateko ordenagailua dela ere esaten ari dira jadanik. Internet sareko nabigazioa (Wifi-rekin); argazkiak, musika eta bideoak (filmak barne) lortu eta kudeatzeko sistema; jokoetan online aritzeko aukera; egunkariak eta liburuak irakurtzeko modua; eta egungo edozein ordenagailuk eskaintzen dituen beste aukera guztiak ematen ditu iPad tablet berria.

Oso arina da eta estralaua, etorkizuneko diseinu dotorearekin. 680 gramo pisatzen du, eta 9,7 hazbeteko lodiera dauka. Hamar ordu iraun dezakeen bateriarekin aritzen da. Funtzio guztiak ukimenezko pantailari esker gobernatzen dira. Ghz bateko prozesadorea dauka, Apple etxearena bera. iPad-eko egokitzapen guztiak eskainiko dituzte, hainbat memoria gaitasunekin (16, 32 y 64 giga). 499, 599 eta 699 dolarretan salduko dituzte egokitzapenok AEBetan; 3 G-ko konexioarengatik 130 dolar gehiago ordaindu beharko da. iPhone telefonoaren aplikazio guztiak ditu iPad-ek.

«Batzuek diote netbooks-ak direla etorkizuneko formula, baina ordenagailu eramangarri merkeak baino ez dira; iPad-a beste gauza bat da», zioen harro Jobsek. «Zerbait benetan ona egin nahi genuen, gauza garrantzitsuak egiteko gai izango zen zerbait».

Mehatxua besteentzat

Denborak esango du Apple etxeak asmatu duenetz. Baina bide onean daudela inor gutxik jarriko du zalantzan; iPod-ekin lortu duten kopuruei erreparatzea besterik ez dago: 250 milioi gailu saldu dituzte, eta Apple etxeko aplikazioen dendan 13.000 milioi deskarga egin dituzte 18 hilabeteko epean.

iPad-ek Apple etxeko teknologia aurreratuena biltzen du, baina teknologiatik at, beste hainbat alorretako etxeekin egindako hitzarmenek emango diote indarra gailuari. Etxe horiei esker hornituko dute iPad-a hainbat osagai rekin. Esaterako, aldizkariak eta egunkariak irakurtzeko aukera izango da -besteak beste The New York Times eta Times- baita liburu digitalak deskargatzeko aukera ere. AEBetan 12,99 eta 14,99 dolar bitartean eskainiko dituzte liburu horiek Epub euskarrian, The Wall Street Journal-ek kaleratu duenez. iBooks online denda ere sortu dute liburuak deskargatzeko. Bestalde, bideojokoek euskarri ezin hobea izango dute tablet berrian, egun online jokoen alorrean garatu diren teknologia aurreratuena baitauka.

Horrez gain, ukimenezko gaitasunari esker, pantailan idatzi ahal izango da, teklatu birtuala baitauka. Baina ohiko teklatuarekin aritzeko aukera ere eskainiko dute.

Askotariko funtzioak gauzatzeko bertute horiengatik guztiengatik, iPad mehatxu argia da azken hilabeteetan merkaturatutako hainbat euskarrientzat, izan liburu digitalenak edo jokoenak. AEBetan 60 egunetan jarriko dute salgai iPad-a, baina Euskal Herrira dezente geroago iritsiko da.


Sutea izan da Bastidako (Araba) etxe batean, eta kalte material handiak eragin ditu


Birziklatutako materialez egindako jostailuen lehiaketa abian da

Gorbeako Inguruen Partzuergoak lehiaketa bat antolatu du. Bertan jostailu/objektuak berrerabilitako edota Birziklatutako materialez egitea sarituko da. Lehiaketaren helburuak, ingurugiroari errespetua adieraztea eta kontsumo arduratsua izatea dira. Interesa dutenek, abenduaren 15era arteko epea dute egindako lanak aurkezteko. Jarraian dituzue parte-hartzeko oinarriak:

Hemen dituzue oinarriak. (pdf, 312kb)


Azalaren kolorea bereiziko duten emotikonoak prest ditu WhatsAppek

Unicode irabazi-asmorik gabeko erakundeak prest ditu dagoeneko emotikono berriak. “Denek nahi dute emotikonoek aniztasuna islatzea”, adierazi dute enpresa horretako arduradunek BBC katean.

Azalaren kolore ezberdina erakutsiko duten emotikono berriak eskainiko ditu WhatsAppek uda heldu aurretik. Bost aukera ezberdin eskainiko dituzte, emotikonoei kolorea emateko.

Unicode irabazi-asmorik gabeko erakundeak prest ditu dagoeneko emotikono berriak. “Denek nahi dute emotikonoek aniztasuna islatzea”, adierazi dute enpresa horretako arduradunek BBC katean.

Hala ere, Unicodek ez ditu aurpegi berriak diseinatu, daudenei kolore ezberdina emateko sistema bat baizik. Bost kolore diferenteen artean erabakitzeko aukera emango du WhatsAppek.

Bost aukera horiek ez dituzte Unicodeko arduradunek asmatu: Fitzpatrick eskala erabili dute, “dermatologian erabilitako sistema, alegia”:


Sei sindikatuk bat egin dute Navaleko langileen etziko manifestazioarekin

SESTAO. ELA, LAB, ESK, CGT, CNT eta Steilas sindikatuek eta Ezkerraldeko hainbat gizarte eragilek bat egin dute Navaleko langileek larunbaterako antolatutako manifestazioarekin. Ezkerraldean bizi eta lan: langabezia, prekarietate eta pobrezia gehiagorik ez leloa izango du, eta 18:00etan abiatuko da, Bihotz Sakratuaren plazatik. Ehun urteko historia duen ontziola ez ixteko eskatuko dute, baina baita Ezkerralde osoaren desindustrializazioari «galga jartzeko» ere, uste baitute haren ordez enplegu prekarioa zabaltzen ari dela.


Uda haietako bat

Iaz argitaratu zuen Garazi Arrula Ruizek (Tafalla, 1987) Gu orduko hauek (Txalaparta, 2017) bere lehendabiziko narrazio liburua, baina, horren aurretik, itzulpengintzan aritu da beste ezeren gainetik. Hainbat liburu ditu euskaratuak (Amelie Nothomben Hodien metafisika, Francis Scott Fitzgeralden Plazeraren gau ilunekoak —Iñigo Roquerekin elkarlanean—, Anais Ninen Venusen delta, Ruby Ann Phillipsen Handia eta boteretsua...). Elerazi itzulpengintza bloga sortu zuen Danele Sarriugarterekin.

Bada kontatu nahi dizudan zerbait», esan zidan, eta horrelako esaldi batek esnatu berritan izan dezakeen indarraz harrapatu ninduen. Bezperako ogian laranja marmelada jartzen ari zela bota zidan; edo beharbada mertxika marmelada zen. Kafean busti zuen ogia, eta hizketan hasi zen, ahokoa irentsi aurretik ere. Kontaketa osoan ez zion tarteka mastekatzeari eta kafesnea edateari utzi.

Umetan, uda osoak pasatzen zituzten aitaren aldeko amona-aitonen herrian. Ikasturtea bukatu eta segituan joaten ziren, edo hala iruditzen zitzaion berari. Azaltzeak luze joko lukeen arrazoiren batengatik, ama joaten zen hiru umeekin. Haiek herrian utzi, eta sei aste geroago itzultzen zen, amona-aitonarenean hilabete elkarrekin igarotzeko. Joaten zena baino kontentago itzultzen zen ama aldiro, eta, beren etxean ez bezala, gogotsu aritzen zen haiekin zernahitan. Hiru neba-arrebak borrokan ibiltzen ziren amaren alboan egoteko, bereziki lehenengo egunetan.

Lau etxebizitzatan banatutako baserri moduko bat zen. Aldapan zegoenez, bi etxebizitzetarako sarbideak behean geratzen ziren, eta beste biak goian. Aterik gabeko baserriaren alde batek aterpea zuen, eta hor pilatzen zuten egurra, etxearen alde laiotza ere baitzen. Zorionez, bere logelak hara ematen zuen; zorionez zen horrela zeren handik oilorik ez baitzuen aditzen. Bere leihotik malda belartsua ikusten zen, hiruzpalau baratza eskuinaldean, putzutik hurbil, eta, atzean, leihoaren ikuspegia alderik alde zeharkatuz, herrirako bidea. Bide hartatik ailegatzen ziren ailegatu beharreko guztiak.

Nebek beste logela batean egiten zuten lo, eta, beraz, gela osoa zuen berarentzat. Batzuetan, lehengusinarekin konpartitu behar zuen. Oso gutxitan gertatzen zen hori, lehengusina gehienez ere astebeterako etortzen baitzen. Halakoetan, argi zuten biek noren gela zen hura eta nor zen bisitaria, eta, beharrik ezean, ez zion gogorarazten.

Munduko lagun minena bera baino astebete geroago herriratu ohi zen. Ama-aitarekin ailegatzen zen, auto gorri batean, eta erraza zen, beraz, bere logelako leihotik haien etorrera ikustea. Uda osoa pasatzen zuen hark ere herrian, eta, hala egiten zuten neska adinkide gutxi zirenez, berehala egin ziren elkarren lagun. Helduen arropekin mozorrotzen ziren, errekan bainatzen, etxerik etxe ibiltzen, belarretan etzaten. Herrian abere bat akabatzen zuten guztietan han egoten ziren haiek; munduko lagun minena bereziki zalea zen, eta gero orduak egon zitekeen kasuan kasuko animaliaren hotsak eta odolaren isuria iruzkintzen. A ze parea!, esan ohi zuen amonak. Halaxe ziren, parea. Beste ume batzuk ere bazeuden, baina iragankorra zen haien presentzia. Parea adi ibiltzen zen beti gainontzekoei jakinarazten zer gauza miresgarri galdu edo galduko zituzten, batez ere tartean baziren herriko bestak, zauriak eta atzerritarrak.

Irailean, etxera itzultzen zirenean, astebetean hiruzpalau gutun bidaltzen zizkioten elkarri, herriaren miraz eta eskolan hastear zirelako beren bizitzari dramatismo handia jarriz, eta gero ez zuten bestearen berri izaten hurrengo uda arte.

Uda haietako batean, munduko lagun minenaren auto gorrian lau pertsona heldu ziren herrira: ohiko hirurak gehi bat. Gehigarri hura munduko lagun minenaren eskolakide bat omen zen, nahiz eta helduagoa zirudien altuxea eta mehea zelako. Partxe bat zuen begian. Logelako leihotik ez zuen ikusi, noski, ez partxea ez lau zirenik. Autoa bai, ordea, eta, ohi bezala, haien etxera lasterka jaitsi zen ongietorria egitera. Beroa izan zen enkontrua, nahiz eta berak ezin zion utzi ezezagun haren begibakarra gainean sentitzeari. Plazan ez zen beste gairik, munduko lagun minenarekin etorritako pirata hura baizik. Hari ere galdetu zioten, zer zuen begian, nola egin zuen, puxtarri bat jarriko ote zioten. Gehigarriak ez zuen askorik esaten, eta, hala ere, gutxi horrek ase egiten zuen denen jakinmina, modu bitxiren batean.

Munduko lagun minenak gehigarriari ingurua erakutsiko ziola eta, haiekin joan nahi ote zuen galdetu zioten. Lehen aldia zen munduko lagun minenak norabait gonbidatzen zuela; ez zekien hura nola hartu, eta haiekin joan zen, noski. Barre egin zuten; gehigarriak ez zuen parearen hizketan ia parte hartu, eta horrek pixka bat lasaitu zuen. Frontoian bazen neska-mutil taldetxo bat baloiari ostikoka, eta haiengana hurbildu ziren. Pareak biak bakarrik egon izan balira ez zukeen han luze iraunen; gehigarria, ordea, haiekin jolastu nahi zen, eta munduko lagun minenak ez zion ezetzik esan. Horrela izan zen aurrerantzean; edo taldean elkartzen ziren edo munduko lagun minena eta pirata beren kasa ibiltzen ziren, haiengana hurbiltzen zen inori uko egin ez arren.

Bitarte hartan, lehengusina heldu zen herrira. Hiru asterako zetorren oraingoan, historiari ekarpenik egiten ez dion arrazoiren batengatik. Hasieran, uda hark zorigaitza besterik ez ziola ekarriko pentsatu zuen berak: bi jabetza galdu zituen segidan. Aukera bat eman zion lehengusinari, ordea, beste aukerarik ez zuela ikusita. Erraza zen, gainera, bera baino txikiagoa baitzen lehengusina, eta pozez zoratzen baitzegoen berari men egiteko. Munduko lagun minenarekin egiten zituen gauza berak egiten zituen lehengusinarekin, salbu eta abereak nola hiltzen zituzten ikusi, lehengusinari ez baitzitzaion gustatzen, eta, egia esan, berari ere ez. Txikiagoa bazen ere, ez zuen umeen zozokeriarik, eta ez zituen mainak egiten errekan irristatuz gero edo berak hau eta hura ekartzeko eskatzen zionean. Noiz edo noiz, beste umeekin elkartzen ziren, baita munduko lagun minena izandakoarekin eta piratarekin ere, kometa koloretsu batekin ibili ohi zirenak. Amonak ez zuen A ze parea! berriz esan, baina ez zirudien, azken batean, uda hark begizkoa egin zionik.

Lehengusinak alde egin baino egun gutxi lehenago heldu zen ama herrira. Bestela ere jasangarria izanen zen galera arindu zuen amaren etorrerak. Ekaitz bortitza izan zen besten hasieran, eta dantzaldia bertan behera utzi behar izan zuten. Hesiak eta baratzak hondatu ziren, eta bide nagusia itxi zuten, lanak egin bitarte. Logelara zerbait hartzera igo zen batean, leihotik ikusi zituen munduko lagun minena izandakoa eta pirata, bide nagusian. Kometa hegaldaraztera joanak ziren, makinak geldi baitzeuden egun hartan. Aurretik zihoan munduko lagun minena izandakoa, sokak eskuan, leihoaren ikuspegiaren ezkerraldean. Beste muturrean, maldan behera, errenkada huts bat zegoen bidea gurutzatuz, hondeamakinak zulatutakoa. Leihotik begira geratu zen, agerikoaren zain. Piratak kometa airera bota, eta lagunak lasterka egiten zuen, metro batzuk bizkarrez, sokei trakets eraginez. Aireratu bezala erortzen zen kometa, eta berriro ekiten zioten. Horrela pixkana mugitzen ziren bidean, leihoaren ikuspegiaren eskuinalderantz. Bosgarren saiakeran, lurrak irentsi zuen munduko lagun minena izandakoa, eta kometa atzetik.

Hurrengo uda arte ez zuen berriz ikusi. Munduko lagun minena izandakoaren gutun bat zeukan herritik etxeratu zenean; ospitalean egun batzuk igaro zituela, zazpi puntu jarri zizkiotela, hanka hautsi zuela eta igeltsua zeramala, eta horregatik ezin izan zuela herrira itzuli. Nola gertatu zen ere kontatzen zion. Ez zekien, noski, berak leihotik ikusi zuela jauzia eta entzun zituela pirataren oihuak. Ez gehiago, amarengana jaitsi baitzen. Azken parrafoan xehe kontatzen zion odola turrustaka atera zitzaiola eta beraren txilioak zerriarenaren oso antzekoak iruditu zitzaizkiola. Gutunari erantzunen zion, noski, baina lehenago lehengusinari idatzi behar zion, herritik alde egiteagatik galdu zituen gauza miresgarri guztiak jakinarazteko.


Inbidia sanoa

Domeka bazkalostea, mundua kafe kikara batean kabituko balitz lez arreglatzen. Lagun batek zioen «inbidia sanoa» ziela katalanei; gogoratzeko 2014an ia bi milioi bozka izan zirela estatu independentearen aldekoak, 50.000 lagunek emana zutela izena Auzitegi Nagusira Mas, Rigau eta Ortega babestera inguratzeko, erreferendum loteslea uda aurretik egin lezaketela...

Besteak daukan zerbait desiratzea da inbidia, albokoa eredutzat hartuz gero, sanoa, superazio pertsonalerako pizgarri izan litekeena. Ordea, askotan, inoren onurak geureganatzea bainoago, besteak onura horiek galtzea desiratzen dugu eta orduan, piztu beharrean, erre egiten gaitu. Adibide klasikoa Edurne Zuriren amaordearena: ispiluak alaba ederragoa zela esan eta hura hiltzeko agindu zuenekoa. Nago emakume hark ego handia zuela baina autoestimu baxua eta nork bere buruarekiko duen estimazioaren gorabeheran egoten dela, hain justu, inbidia pizgarri edo errekin bilakatzea.

Demagun euskal independentismoa, giza gorputz baten forma hartuta, ispilu aurrean jartzen dela. Zelan ikusiko luke bere burua? Erakargarri, zatar, lo aurpegiarekin, biluzik, ondo jantzita, orraztu barik, look berriarekin gustura, edo aldatzeko premiarekin...? Alegia, zelako autoestimua transmitituko luke? Independentismo katalana zut dago ispiluaren aurrean, ematekotan, horrexek ematen dit niri inbidia.


Larunbatean abiatuko da "Sagarrondotik Sagardora" ikastaro praktikoa

Azken urteon ildotik, Alkartasuna Usurbilgo Baserritarren Kooperatibak "Sagarrondotik sagardora" zikloa antolatu du otsailetik irailera. Zortzi saio aurreikusi dituzte, larunbat honetan (otsailak 10) abiatuko duten ikastaro praktiko honen baitan. Ikastaro osoa Potxoenean burutuko da, kimaketa praktikak izan ezik, hauek "bertako sagastietan egingo dira" ohartarazi du antolakuntzak.

Ikastaro praktikorako izen ematea zabalik dago. Gogoan izan, saio guztietarako eman daiteke izena, edota bestela baita saio solteetarako ere. Segidan dituzue xehetasunak:

"Sagarrondotik Sagardora", ikastaro praktikoa

Ordutegia: 09:00-13:00.

Tokia: Potxoenea.

Saioen egutegia:

-Otsailak 10: "Sagastien neguko kimaketa eta ongarriketa", Aitor Etxeandiarekin.

-Martxoak 3: "Sagastien neguko kimaketa, gaixotasunak eta tratamenduak", Aitor Etxeandiarekin.

-Martxoak 17: "Fruitu arbolen udaberriko edo zotzeko txertaketa", Josu Osarekin.

-Apirilak 7: "Garbitasuna sagardoaren kalitatearen lagun. Sagardoa egurrezko ontzietan eta sagarrondoaren bizimodua", Egoitz Zapiain eta Jakoba Errekondorekin.

-Apirilak 21: "Ilargia eta egutegi biodinamikoa", Xabier Akizurekin.

-Ekainak 2: "Sagastien udako kimaketa, gaitzak eta izurriteak", Aitor Etxeandiarekin.

-Uztailak 14: "Fruitu arbolen udako edo begiko txertaketa", Josu Osarekin.

-Irailak 8: "Sagarraren heldutasun analista. Etxean sagardoa egiteko hastapenak", Aitor Etxeandia eta Egoitz Zapiainekin.

Prezioa: 96 euro ikastaro guztiko saioak, Alkartasuna Kooperatibako bazkideek doan. Egun solteetan ere izena eman daiteke. Horretarako Alkartasuna Kooperatibarekin harremanetan jarri.

Izen ematea eta argibide gehiago:

943 361 114

alkartasuna@usurbil.com

alkartasuna.eus/euskara/produktuak/ikastaroak

Oharra: kimaketa praktikak bertako sagastietan egingo dira.

Antolatzaileak: Alkartasuna Usurbilgo Baserritarren Kooperatiba, Sagardoaren Unibertsitatea, Sagarki, Bizi Sagardoa eta Usurbilgo Udala.

KzGunera datozen ikastaroak

Abiatu berri dugun otsaila honetan goizez zabalduko dute KzGunea, 09:00-13:00 artean. Ikastarook aurreikusi dituzte asteotarako:

-Otsailak 8-9, 11:00-13:00 "Programa informatiko onenak jaitsi".

-Otsailak 13-22, 09:00-11:00 "Argazki ukitua GIMP erabiliz".

-Otsailak 23-28, 09:00-11:00 "LibreOffice Writer. Zure testu dokumentuak sortu".

Informazio gehiago:

Kale Nagusia, 37

943 023 684

tutor.usurbil@kzgunea.net

Etumeta AEK euskaltegia (Mintzalagun argazkia)

Urrian hasi zuten 2017-18 ikasturtea, baina zabalik segitzen du matrikulazio epeak Etumeta AEK euskaltegian. Euskara ikasteko maila guztiak, Mintzalagun, autoikaskuntza… eskaintzen dute. Aukera zabala beraz. Informazio gehiago:

Nagusia, 43

607 609 379

usurbil@aek.eus

aek.eus

muntteri.blogspot.com.es

Kantu Taldeak ikasturte berria martxan

Urtarrilaren 8an abiatu zuten Kantu Taldekoek ikasturte berria. Gogoan izan, astelehenero biltzen dira 18:00-19:00 artean Udarregi Ikastolaren Agerialde eraikineko musika gelan. Adi, Kantu Taldekoen asteotako hitzorduei

-Otsailak 10, larunbata: 12:00 Inauteri Festako kantu-jira Mikel Laboa plazatik.

-Otsailak 24, larunbata: 12:30-14:00 Kantu-jira Mikel Laboa plazatik.


Urrezko Xistera Durangon

Urrezko Xistera txapelketaren XIX. edizioa hasiko da eguen honetan, Durangoko Ezkurdi Jai-Alai pilotalekuan. Finala ere bertan jokatuko da, abenduaren 30ean. Aurten izaera benefikoa ere izango du torneo honek. Eguenean, Olha-Elizegi eta Aimar-Alliez bikoteak izango dira aurrez-aurre txapelketa zabalduko duen jaialdian. Arratsaldeko 17:00etan hasiko da festibal hori. Hurrengo egunean, ordu berean, Berriatuan jarraituko du lehiak. Azken partiduak, finalak, hilaren 30ean ospatuko dira Durangon. Arratsaldeko 17:00etan hasiko da jai hau, baita ere. Gainera, minbiziaren kontra lan egiten duen Joserra Uriarte findazioari laguntzeko balioko du jaialdiak, bertan zozketak eta beste hainbat gauza prestatuko baitira. Master Jai enpresaren lehen urteurrena dela-eta, luntxa ere izango da zaletuentzako.


Independentzia marrazteko asmoz bildu dira gazteak

Tolosaldeko Ernaik antolatutako Independentzia Eguna ospatzen ari dira egun osoan Villabonan eskualdeko gazteak; aurretik dituzte, jolasak, batukada, ekitaldia, zagiardoa eta kontzertuak

Ikasturtean zehar progresiboki lantzen joan den ekimen bati amaiera eman indartsua eman nahi izan diote gaurko egunarekin. Izan ere, ikasturte honetan "elkar ezagutzea eta elkarlana sustatzea" izan dute helburu gazteek, eta horren emaitza izanda da gaurko festa eguna ere. eta indartsu bukatzeko tresna izan nahi du, bihar, Villabonan ospatuko den Independentzia Egunak.

Gaurko eguraldi nahastuak, goizeko ekitaldiak Berdura plazan, aterpean, egitera behartu dituzte. Baina, eguraldiak ez ditu izutu eta goizetik ekin diete gaurko prestatuta zituzten hitzorduei. Lehenik eta behin, esaterako, Eneko Galarraga eta Lander Etxeberria preso ohiekin mahai ingurua izan dute goizean. Ondoren, feminismoari buruzko tailer kolektiboa gauzatu dute.

Bazkaltzeko, berriz, ehun gazte baino gehiago bildu dira, eta bazkalostea girotzeko Asier Azpiroz eta Eli Pagolaren bertsoak izan dituzte.

Behin indarrak hartuta, arratsaldeari ere indartsu ekiteko prest daude gazteak. Eguna eta gaua luzea dira oraindik eta aurretik hainbat kontu dituzte:

17:00. Jolasak.

18:30. Batukada.

20:00. Ekitaldia.

21:00. Zagiardoa. Zuk afaria, guk musika eta sagardoa.

Ondoren. Kontzertuak: Katez, Ardi baltzak eta DJa.


Anaiarte Biltokiak txangoa antolatu du Santanderrera

MUTRIKU // Anaiarte Biltokiak Santanderrera (Kantabria, Espainia) txangoa antolatu du martxoaren 7rako. Dagoeneko jendea izena ematen ari da, eta lehenengo autobusa betetzeko leku gutxi geratzen direnez, bigarrena ateratzeko ere prest daude elkarteko kideak. Bidaiak 39 euro balio ditu pertsonako, eta hamaiketakoa, bazkaria eta bidaia asegurua barneratzen ditu.